2009L0081 — MT — 01.01.2010 — 001.001

Dan id-dokument ġie magħmul bil-ħsieb li jintuża bħala għodda ta’ dokumentazzjoni u l-istituzzjonijiet ma jassumu l-ebda responsabbiltà għall-kontenut tiegħu

►B DIRETTIVA 2009/81/KE TAL-PARLAMENT EWROPEW U TAL-KUNSILL tat-13 ta’ Lulju 2009 dwar il-koordinazzjoni tal-proċeduri għall-għoti ta’ ċerti kuntratti ta’ xogħlijiet, provvisti u servizzi minn awtoritajiet jew entitajiet kontraenti fl-oqsma tad-difiża u s-sigurtà, u li temenda d-Direttiva 2004/17/KE u d-Direttiva 2004/18/KE (Test b’relevanza għaż-ŻEE) (ĠU L 216, 20.8.2009, p.76)

Emendat bi:









▼B

DIRETTIVA 2009/81/KE TAL-PARLAMENT EWROPEW U TAL-KUNSILL

tat-13 ta’ Lulju 2009

dwar il-koordinazzjoni tal-proċeduri għall-għoti ta’ ċerti kuntratti ta’ xogħlijiet, provvisti u servizzi minn awtoritajiet jew entitajiet kontraenti fl-oqsma tad-difiża u s-sigurtà, u li temenda d-Direttiva 2004/17/KE u d-Direttiva 2004/18/KE

(Test b’relevanza għaż-ŻEE)







IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikoli 47(2), 55 u 95 tiegħu, Wara li kkunsidraw il-proposta tal-Kummissjoni, Wara li kkunsidraw l-opinjoni tal-Kumitat Ewropew Ekonomiku u Soċjali ( 1 ), Filwaqt li jaġixxu skont il-proċedura stabbilita fl-Artikolu 251 tat-Trattat ( 2 ), Billi: (1) Is-sigurtà nazzjonali għadha r-responsabbiltà unika ta’ kull Stat Membru, kemm fil-qasam tad-difiża u kif ukoll f’dak tas-sigurtà. (2) Il-formazzjoni progressiva ta’ Suq Ewropew tat-Tagħmir tad-Difiża huwa essenzjali għat-tisħiħ tal-Bażi Industrijali u Teknoloġika tad-Difiża Ewropea u għall-iżvilupp tal-kapaċitajiet militari meħtieġa għall-implimentazzjoni tal-Politika Ewropea ta’ Sigurtà u Difiża tal-Unjoni. (3) L-Istati Membri jaqblu dwar il-ħtieġa li tiġi mrawma, żviluppata u sostnuta Bażi Industrijali u Teknoloġika tad-Difiża Ewropea li tkun ibbażata fuq il-kapaċità, kompetenti u kompetittiva. Sabiex jintlaħaq dan l-objettiv, l-Istati Membri jistgħu jużaw għodod differenti, konformement mal-liġi Komunitarja, bil-għan li jkun hemm suq Ewropew ġenwin tat-tdifiża u kondizzjonijiet ugwali kemm fil-livell Ewropew u kif ukoll f’dak internazzjonali. Għandhom jikkontribwixxu wkoll għall-iżvilupp fil-fond tad-diversità tal-bażi Ewropea tal-fornituri relatati mad-difiża, b’mod partikolari billi jiġi appoġġjat l-involviment tal-impriżi żgħar u ta’ daqs medju (SMEs) u fornituri mhux tradizzjonali fil-Bażi Industrijali u Teknoloġika tad-Difiża Ewropea, tiġi mrawma l-koperazzjoni industrijali u jiġu mħeġġa l-fornituri sekondarji effiċjenti u li jirreaġixxu. F’dan il-kuntest, għandhom jikkunsidraw il-Komunikazzjoni Interpretattiva tal-Kummissjoni tas-7 ta’ Diċembru 2006 dwar l-applikazzjoni tal-Artikolu 296 tat-Trattat fil-qasam tal-akkwist tad-difiża u l-Komunikazzjoni tal-Kummissjoni tal-5 ta’ Diċembru 2007 dwar Strateġija għal Industrija tad-difiża Ewropea aktar b’Saħħitha u kompetittiva. (4) Il-ħolqien ta’ Suq Ewropew tat-Tagħmir tad-Difiża huwa stabbilit permezz ta’ qafas leġislattiv addattat. Fil-qasam tal-kuntratti, dan jeħtieġ koordinazzjoni tal-proċeduri għall-għoti ta’ kuntratti biex jiġu ssodisfatti ir-rekwiżiti tas-sigurtà tal-Istati Membri u l-obbligi li jirriżultaw mit-Trattat. (5) Biex jintlaħaq dan l-objettiv, il-Parlament Ewropew stieden lill-Kummissjoni fir-riżoluzzjoni tiegħu tas-17 ta’ Novembru 2005 dwar il-Green Paper dwar l-akkwist fil-qasam tad-difiża ( 3 ) biex tabbozza direttiva li tqis b’mod partikolari l-interessi tas-sigurtà tal-Istati Membri, filwaqt li tkompli tiżviluppa l-politika barranija u ta’ sigurtà komuni, tippromwovi koeżjoni Ewropea akbar u tippreserva l-irwol tal-Unjoni bħala “poter ċivili”. (6) Il-koordinazzjoni aħjar tal-proċeduri tal-għoti tal-kuntratti, pereżempju għal kuntratti li jirrigwardjaw is-servizzi tal-loġistika, it-trasportazzjoni u l-magazzinaġġ ukoll għandha l-potenzjal li tnaqqas l-ispejjeż fis-settur tad-difiża u li tnaqqas b’mod sinifikanti l-impatt ambjentali tas-settur. (7) Dawn il-proċeduri għandhom jirriflettu l-approċċ globali tal-Unjoni Ewropea fil-qasam tas-sigurtà, li jissodisfa l-evoluzzjonijiet tal-ambjent strateġiku. Fil-fatt, il-feġġ ta’ theddid asimetriku u transnazzjonali wassal biex jiċċajpru l-limiti bejn sigurtà esterna u interna, militari u mhux militari. (8) It-tagħmir tad-difiża u s-sigurtà huwa vitali kemm għas-sigurtà u s-sovranità tal-Istati Membri kif ukoll għall-awtonomija tal-Unjoni Ewropea. B’riżultat ta’ dan, l-akkwisti ta’ oġġetti u ta’ servizzi fis-settur tad-difiża u s-sigurtà huma ta’ sikwit ta’ natura sensittiva. (9) Din tirriżulta f’rekwiżiti speċifiċi, b’mod partikolari fl-oqsma tas-sigurtà tal-provvista u tas-sigurtà tal-informazzjoni. Dawn ir-rekwiżiti jikkonċernaw l-aktar l-akkwisti ta’ armi, ta’ munizzjon u ta’ materjal tal-gwerra għall-forzi armati (kif ukoll is-servizzi u x-xogħlijiet marbuta direttament magħhom), kif ukoll ċerti akkwisti partikolarment sensittivi fil-qasam tas-sigurtà mhux militari. F’dawn l-oqsma, in-nuqqas ta’ sistemi li japplikaw fl-UE kollha jfixkel il-ftuħ tas-swieq tad-difiża u tas-sigurtà bejn l-Istati Membri. Din is-sitwazzjoni teħtieġ titjib rapidu. Sistema li tapplika fl-UE kollha dwar is-sigurtà tal-informazzjoni, li tkun tinkludi r-rikonoxximent reċiproku tal-awtorizzazzjonijiet tas-sigurtà nazzjonali u li tippermetti l-iskambju ta’ informazzjoni klassifikata bejn awtoritajiet/entitajiet kontraenti u kumpaniji Ewropej, tkun partikolarment utli. Fl-istess ħin, l-Istati Membri għandhom jieħdu miżuri konkreti biex itejbu s-sigurtà tal-provvista bejniethom filwaqt li jimmiraw li tiġi stabbilita b’mod progressiv sistema ta’ garanziji xierqa. (10) Għall-finijiet ta’ din id-Direttiva, it-tagħmir militari għandu jinftiehem b’mod partikolari bħala t-tipi ta’ prodotti inklużi fil-lista ta’ armi, munizzjonijiet u materjal tal-gwerra adottata mill-Kunsill fid-Deċiżjoni 255/58 tal-15 ta’ April 1958 ( 4 ), u l-Istati Membri jistgħu jillimitaw ruħhom għal din il-lista biss meta jkunu qed jittrasponu din id-Direttiva. Din il-lista tinkludi biss tagħmir li hu ddisinjat, żviluppat u prodott għal skopijiet speċifikament militari. Madankollu, il-lista hija ġenerika u għandha tiġi interpretata b’mod wiesa’ fid-dawl tal-karattru li qed jevolvi tat-teknoloġija, il-politiki tal-akkwist u r-rekwiżiti militari li jwasslu għall-iżvilupp ta’ tipi ġodda ta’ tagħmir, pereżempju fuq il-bażi tal-Lista Militari Komuni tal-Unjoni Ewropea. Għall-finijiet ta’ din id-Direttiva, it-terminu “tagħmir militari” għandu jkopri wkoll prodotti li, għalkemm inizjalment iddisinjati għal użu ċivili, jiġu aktar tard adattati għal skopijiet militari biex jintużaw bħala armi, munizzjonijiet jew materjal tal-gwerra. (11) Fil-qasam speċifiku tas-sigurtà mhux militari, din id-Direttiva għandha tapplika għal akkwisti li għandhom karatteristiċi simili għal dawk tal-akkwisti fil-qasam tad-difiża u huma sensittivi daqshom. Dan jista’ jkun il-każ b’mod partikolari f’oqsma fejn il-forzi militari u dawk mhux militari jikkoperaw biex iwettqu l-istess missjonijiet u/jew fejn l-iskop tal-akkwist huwa li titħares is-sigurtà tal-Unjoni u/jew tal-Istati Membri fit-territorju tagħhom stess jew lil hinn minnu kontra theddid serju minn sorsi mhux militari u/jew mhux governattivi. Dan jista’ jinvolvi, pereżempju, il-ħarsien tal-fruntieri, l-attivitajiet tal-pulizija u l-missjonijiet tal-ġestjoni tal-kriżijiet. (12) Din id-Direttiva għandha tikkunsidra l-ħtiġijiet tal-awtorità/entità kontraenti tul iċ-ċiklu ta’ ħajja kollu tal-prodotti, jiġifieri r-riċerka u l-iżvilupp, l-iżvilupp industrijali, il-produzzjoni, it-tiswija, il-modernizzazzjoni, il-modifikazzjoni, il-manutenzjoni, il-loġistika, it-taħriġ, l-ittestjar, l-irtirar u l-eliminazzjoni. Dawn l-istadji jistgħu jinkludu, pereżempju, l-istudji, l-evalwazzjoni, il-ħżin, it-trasport, l-integrazzjoni, il-manutenzjoni, l-iżmantellazzjoni, il-qerda u s-servizzi l-oħra kollha li jiġu wara d-disinjar inizjali. Xi kuntratti jistgħu jinkludu l-provvista ta’ partijiet, komponenti u/jew immuntar li jkollhom jiġu inkorporati fil-prodotti jew imwaħħla magħhom, u/jew il-provvista ta’ għodod, faċilitajiet ta’ ttestjar jew appoġġ speċifiċi. (13) Għall-finijiet ta’ din id-Direttiva, it-terminu “riċerka u żvilupp” għandu jkopri r-riċerka fundamentali, ir-riċerka applikata u l-iżvilupp sperimentali. Ir-riċerka fundamentali tikkonsisti f’ħidma sperimentali jew teoretika mwettqa primarjament bil-ħsieb li jinkiseb għerf ġdid rigward il-bażi tal-fenomeni u tal-fatti li jistgħu jiġu osservati, mingħajr ma jkunu previsti xi applikazzjoni jew użu partikulari. Ir-riċerka applikata tikkonsisti wkoll f’xogħlijiet oriġinali mwettqa bil-ħsieb li jinkiseb għerf ġdid. Madankollu, hija mmirata primarjament lejn għan jew objettiv prattiku partikolari. L-iżvilupp sperimentali jikkonsisti f’ħidma bbażata fuq għerf eżistenti miksub mir-riċerka u/jew l-esperjenza prattika bil-ħsieb li tinbeda l-manifattura ta’ materjali, prodotti jew tagħmir ġodda, li jiġu stabbiliti proċessi, sistemi u servizzi ġodda jew li jittejbu b’mod konsiderevoli dawk li diġà jeżistu. L-iżvilupp sperimentali jista’ jinkludi l-produzzjoni ta’ dimostraturi teknoloġiċi, jiġifieri tagħmir biex jintwerew il-prestazzjonijiet ta’ kunċett jew teknoloġija ġodda f’ambjent rilevanti jew rappreżentattiv. Ir-riċerka u l-iżvilupp ma jinkludux it-twettiq u l-kwalifikazzjoni ta’ prototipi ta’ qabel il-produzzjoni, l-għodod u l-inġinerija industrijali, id-disinjar industrijali jew manifattura. (14) Din id-Direttiva għandha tikkunsidra l-ħtiġijiet tal-awtorità/entità kontraenti għal xogħlijiet u servizzi li, għalkemm mhux konnessi direttament mal-provvista ta’ tagħmir militari jew tagħmir sensittiv, huma neċessarji biex jiġu ssodisfatti ċerti rekwiżiti militari jew tas-sigurtà. (15) L-għoti ta’ kuntratti konklużi fl-Istati Membri, minn entitajiet kontraenti kif imsemmi fid-Direttiva 2004/17/KE tal-Parlament Ewropew u tal-Kunsill tal-31 ta’ Marzu 2004 li tikkoordina l-proċeduri ta’ akkwisti ta’ entitajiet li joperaw fis-setturi tas-servizzi tal-ilma, l-enerġija, it-trasport u postali ( 5 ) u minn awtoritajiet kontraenti kif imsemmi fid-Direttiva 2004/18/KE tal-Parlament Ewropew u tal-Kunsill tal-31 ta’ Marzu 2004 fuq koordinazzjoni ta’ proċeduri għall-għoti ta’ kuntratti għal xogħlijiet pubbliċi, kuntratti għal provvisti pubbliċi u kuntratti għal servizzi pubbliċi ( 6 ), huwa suġġett għall-konformità mal-prinċipji tat-Trattat, u b’mod partikolari l-moviment liberu tal-merkanzija, il-libertà ta’ stabbiliment u l-libertà tal-provvista tas-servizzi, kif ukoll il-prinċipji li jirriżultaw minnhom, bħall-ugwaljanza tat-trattament, in-non-diskriminazzjoni, l-għarfien reċiproku, il-proporzjonalità u t-trasparenza. L-obbligi tat-trasparenza u tal-kompetizzjoni għal kuntratti li huma taħt il-limiti tal-applikazzjoni ta’ din id-Direttiva għandhom jiġu ddeterminati mill-Istati Membri konformement ma’ dawk il-prinċipji u filwaqt li jitqiesu, b’mod partikolari, sitwazzjonijiet fejn hemm interess transkonfinali. B’mod partikolari, għandu jitħalla f’idejn l-Istati Membri biex jiddeterminaw l-aktar arranġamenti adatti biex jingħataw dawn il-kuntratti. Għal kuntratti ‘il fuq minn ċertu valur, huwa rrakkomandat li jitfasslu dispożizzjonijiet fil-qasam tal-koordinazzjoni Komunitarja ta’ proċeduri nazzjonali għall-għoti ta’ dawn il-kuntratti li huma bbażati fuq dawn il-prinċipji, b’mod li jiġu garantiti l-effetti tagħhom u iktar kompetizzjoni fil-kuntratti. Dawn id-dispożizzjonijiet ta’ koordinazzjoni għandhom għalhekk ikunu interpretati konformement kemm mar-regoli u l-prinċipji msemmija qabel kif ukoll mar-regoli l-oħra tat-Trattat. (16) L-Artikoli 30, 45, 46, 55 u 296 tat-Trattat jipprevedu eċċezzjonijiet speċifiċi għall-applikazzjoni tal-prinċipji stabbiliti fit-Trattat u, b’konsegwenza, għall-applikazzjoni tal-liġi derivata minnhom. B’hekk jirriżulta li ebda dispożizzjoni tad-Direttiva m’għandha timpedixxi li jiġu imposti jew applikati l-miżuri li huma kkunsidrati meħtieġa għas-salvagwardja tal-interessi rikonoxxuti bħala leġittimi minn dawn id-dispożizzjonijiet tat-Trattat. Dan ifisser b’mod partikolari li l-għoti ta’ kuntratti li jaqgħu fl-ambitu ta’ din id-Direttiva jistgħu jiġu eżentati minn dan tal-aħħar fejn dan ikun iġġustifikat minħabba raġunijiet ta’ sigurtà pubblika jew ikun meħtieġ għall-ħarsien ta’ interessi essenzjali tas-sigurtà ta’ Stat Membru. Dan jista’ jkun il-każ fir-rigward ta’ kuntratti fl-oqsma kemm tad-difiża u kif ukoll tas-sigurtà li jeħtieġu rekwiżiti ta’ sigurtà tal-provvista tant onerużi, jew li huma tant kunfidenzjali u/jew importanti għas-sovranità nazzjonali, li anke d-dispożizzjonijiet speċifiċi ta’ din id-Direttiva ma jkunux biżżejjed biex jissalvagwardjaw l-interessi essenzjali tas-sigurtà tal-Istati Membri, li d-definizzjoni tagħhom hija r-responsabbiltà unika tal-Istati Membri. (17) Madankollu, konformement mal-ġurisprudenza tal-Qorti tal-Ġustizzja tal-Komunitajiet Ewropej, il-possibbiltà li jsir rikors għal eċċezzjonijiet bħal dawn għandha tkun interpretata b’mod li l-effetti tagħhom ma jmorrux lil hinn minn dak li huwa strettament meħtieġ għall-protezzjoni tal-interessi leġittimi li dawk l-Artikoli tat-Trattat huma ntiżi li jissalvagwardjaw. Għalhekk, in-non applikazzjoni ta’ din id-Direttiva trid tkun proporzjonali għall-għanijiet li jridu jinkisbu waqt li xxekkel mill-inqas possibbli l-moviment liberu tal-merkanzija, u l-libertà tal-provvista ta’ servizzi. (18) Il-kuntratti għal armi, munizzjon u materjal tal-gwerra li jingħataw minn awtoritajiet/entitajiet kontraenti li joperaw fil-qasam tad-difiża huma esklużi mill-kamp tal-applikazzjoni tal-Ftehim dwar il-Kuntratti Pubbliċi (GPA) milħuq fil-qafas tal-Organizzazzjoni Dinjija tal-Kummerċ. Il-kuntratti l-oħra koperti minn din id-Direttiva huma wkoll esklużi mill-applikazzjoni tal-GPA taħt l-Artikolu XXIII ta’ din il-Ftehim. L-Artikolu 296 tat-Trattat KE u l-Artikolu XXIII(1) tiegħu għandhom ambitu differenti u huma suġġetti għal standards differenti ta’ stħarriġ ġudizzjarju. L-Istati Membri jistgħu xorta joqogħdu fuq l-Artikolu XXIII(1) tal-GPA f’sitwazzjonijiet fejn l-Artikolu 296 tat-Trattat KE ma jistax jiġi invokat. Dawn iż-żewġ dispożizzjonijiet għaldaqstant iridu jissodisfaw kondizzjonijiet differenti biex jiġu applikati. Din l-esklużjoni tfisser ukoll li fil-kuntest speċifiku tas-swieq tad-difiża u s-sigurtà, l-Istati Membri jżommu s-setgħa li jiddeċiedu jekk l-awtorità/entità kontraenti tagħhom tistax tħalli operaturi ekonomiċi minn pajjiżi terzi jipparteċipaw jew le fil-proċeduri tal-għoti tal-kuntratti. Għandhom jieħdu dik id-deċiżjoni għal raġunijiet ta’ kwalità meta mqabbla mal-prezz, filwaqt li jirrikonoxxu l-ħtieġa ta’ Bażi Industrijali u Teknoloġika tad-Difiża Ewropea tad-difiża li tkun kompetittiva fil-livell globali, l-importanza ta’ swieq miftuħa u ekwi, u l-ksib ta’ benefiċċji reċiproċi. L-Istati Membri għandhom jagħmlu pressjoni biex ikun hawn swieq dejjem aktar miftuħa. Is-sħab tagħhom ukoll għandhom juru ftuħ, fuq il-bażi ta’ regoli mifthiema internazzjonalment, b’mod partikolari fir-rigward tal-kompetizzjoni miftuħa u ġusta. (19) Kuntratt ikun ikkunsidrat bħala kuntratt ta’ xogħlijiet biss jekk is-suġġett tiegħu jinkludi speċifikament l-eżekuzzjoni ta’ attivitajiet taħt id-Diviżjoni 45 tal-“Vokabularju Komuni tal-Akkwist” imsemmi fir-Regolament (KE) Nru 2195/2002 tal-Parlament Ewropew u tal-Kunsill tal-5 ta’ Novembru 2002 dwar il-vokabularju komuni tal-akkwist (CPV) ( 7 ) (minn issa ‘l quddiem imsejjaħ “CPV”), anke jekk il-kuntratt jinkludi servizzi oħrajn meħtieġa għall-eżekuzzjoni ta’ dawn l-attivitajiet. Il-kuntratti ta’ servizzi jistgħu, f’ċerti każijiet, jinkludu xogħlijiet. Madankollu, fejn dawn ix-xogħlijiet ikunu inċidentali għas-suġġett prinċipali tal-kuntratt, u huma biss konsegwenza possibbli jew kumpliment tiegħu, tali xogħlijiet ma jistgħux jiġġustifikaw il-klassifikazzjoni tal-kuntratt bħala kuntratt pubbliku ta’ xogħlijiet. (20) Il-kuntratti tad-difiża u s-sigurtà sikwit ikun fihom informazzjoni kklassifikata li l-liġijiet, ir-regolamenti jew id-dispożizzjonijiet amministrattivi fis-seħħ fl-Istat Membru kkonċernat ikunu jeħtieġu, għal raġunijiet ta’ sigurtà, biex jitħarsu minn aċċess mhux awtorizzat. Fil-qasam militari, l-Istati Membri għandhom sistemi ta’ klassifikazzjoni ta’ din l-informazzjoni għal skopijiet militari. Iżda fir-rigward tal-qasam tas-sigurtà mhux militari, hemm iżjed diversità fil-prattika tal-Istati Membri, fejn informazzjoni oħra trid tiġi protetta l-istess mod. Għalhekk huwa kunsiljabbli li jintuża kunċett li jikkunsidra d-diversità tal-prassi tal-Istati Membri u li jista’ jinkludi l-oqsma militari u mhux militari. Madankollu, fejn meħtieg, il-kuntratti pubbliċi f’dawn l-oqsma m’għandhomx jaffettwaw l-obbligi li jirriżultaw mid-Deċiżjoni 2001/844/KE l-KEFA, l-Euratom tal-Kummissjoni, tad-29 ta’ Novembru 2001 li temenda r-regoli interni tal-Proċeduri ( 8 ) jew id-Deċiżjoni 2001/264/KE tad-19 ta’ Marzu 2001 li tadotta r-Regolamenti ta’ Sigurtà tal-Kunsill ( 9 ). Barra minn hekk, l-Artikolu 296(1) tat-Trattat jipprovdi lill-Istati Membri l-possibbiltà li jeżentaw kuntratti fl-oqsma kemm tad-difiża u kif ukoll tas-sigurtà mir-regoli ta’ din id-Direttiva jekk l-applikazzjoni tagħha tobbligahom jagħtu informazzjoni li l-iżvelar tagħha jikkunsidrawh li jmur kontra l-interessi essenzjali tas-sigurtà tagħhom. Dan jista’ jkun il-każ partikolarment jekk il-kuntratti jkunu tant sensittivi li l-eżistenza biss tagħhom għandha tinżamm sigrieta. (21) L-awtoritajiet/entitajiet kontraenti għandhom ikunu jistgħu jagħmlu użu minn strumenti ta’ ftehim qafas, u għalhekk huwa meħtieġ li tiġi pprovduta definizzjoni ta’ ftehim qafas u regoli speċifiċi. Skond dawn ir-regoli, meta awtorità/entità kontraenti tikkonkludi ftehim qafas konformement mad-dispożizzjonijiet ta’ din id-Direttiva li jikkonċernaw, notevolment, ir-reklamar, il-limiti ta’ żmien u l-kondizzjonijiet għas-sottomissjoni tal-offerti, din tista’ tidħol f’kuntratti bbażati fuq dan il-ftehim qafas sakemm dan jibqa’ validu jew billi tapplika l-kondizzjonijiet stabbiliti fih jew, jekk il-kondizzjonijiet ma kinux kollha stabbiliti minn qabel, billi terġa’ tiftaħ is-sejħa għall-offerti minn fost il-partijiet għalih. Il-ftuħ mill-ġdid għall-offerti għandu jkun konformi ma ċerti regoli li l-għan tagħhom ikun li jiggarantixxu l-flessibbiltà u r-rispett meħtieġa tal-prinċipji ġenerali, notevolment il-prinċipju tal-ugwaljanza ta’ trattament. Għal dawn ir-raġunijiet, it-tul ta’ żmien tal-ftehim qafas għandu jkun limitat u m’għandux jaqbeż is-seba’ snin, ħlief f’każijiet li jkunu debitament iġġustifikati mill-awtoritajiet/entitajiet kontraenti. (22) L-awtoritajiet/entitajiet kontraenti jistgħu jużaw metodi tekniċielettroniċi ta’ xiri, sakemm l-użu tagħhom isir b’rispett tar-regoli stabbiliti minn din id-Direttiva u tal-prinċipji ta’ ugwaljanza ta’ trattament, ta’ non-diskriminazzjoni u ta’ trasparenza. Billi hemm ċans li l-użu tat-teknika tal-irkanti elettroniċi jiżdied, dawn l-irkanti għandhom jiġu mogħtija definizzjoni Komunitarja u jkunu rregolati b’regoli speċifiċi sabiex jassiguraw li dawn joperaw skont dawk il-prinċipji. Għal dan il-għan, għandu jkun hemm dispożizzjonijiet għall-irkanti elettroniċi li jittrattaw biss kuntratti għal xogħlijiet, provvisti jew servizzi li għalihom l-ispeċifikazzjonijiet jistgħu jkunu ddeterminati bi preċiżjoni. Dan jista’ b’mod partikolari jkun il-każ għall-kuntratti rikorrenti ta’ provvisti, xogħlijiet u servizzi. Bl-istess għan, għandu jkun possibbli wkoll li tiġi stabbilita klassifika rispettiva tal-persuni li jagħmlu l-offerti f’kull stadju tal-irkant elettroniku. Bl-għajnuna tal-irkanti elettroniċi, l-awtoritajiet/entitajiet kontraenti jistgħu jitolbu lil dawk li jitfgħu l-offerti biex jissottomettu prezzijiet ġodda, riveduti ‘l isfel, u meta l-kuntratt jiġi assenjat lill-offerta l-aktar vantaġġjuża ekonomikament, anke biex jittejbu l-elementi tal-offerti li mhumiex il-prezzijiet. Biex tiġi assigurata l-konformità mal-prinċipju tat-trasparenza, huma biss dawk l-elementi li jistgħu jiġu evalwati awtomatikament b’mezzi elettroniċi, mingħajr intervent u/jew apprezzament mill-awtorità/entità kontraenti, li jistgħu jkunu l-oġġett ta’ irkanti elettroniċi, jiġifieri, dawk l-elementi biss li huma kwantifikabbli sabiex ikunu jistgħu jiġu espressi f’ċifri jew persentaġġi. Min-naħa l-oħra, dawk l-aspetti tal-offerti li jimplikaw apprezzament ta’ elementi li mhumiex kwantifikabbli m’għandhomx ikunu l-oġġett ta’ rkanti elettroniċi. Konsegwentement, ċerti kuntratti għal xogħlijiet u ċerti kuntratti għal servizzi li għandhom bħala s-suġġett tagħhom eżekuzzjonijiet intellettwali, bħal ma huma xogħlijiet ta’ disinni, m’għandhomx ikunu l-oġġett ta’ rkanti elettroniċi. (23) Il-metodi tekniċi ċentralizzati ta’ xiri jgħinu biex tiżdied il-kompetizzjoni u jiġi ssimplifikat ix-xiri. Konsegwentement, l-Istati Membri għandhom jitħallew jipprevedu li l-awtoritajiet/entitajiet kontraenti jistgħu jixtru prodotti, xogħlijiet u/jew servizzi permezz ta’ korp ċentrali għall-akkwisti. Għandu għaldaqstant ikun hemm dispożizzjoni għal definizzjoni Komunitarja tal-korpi ċentrali għall-akkwisti u tal-kondizzjonijiet li bihom, skont il-prinċipji tan-nondiskriminazzjoni u t-trattament ugwali, l-awtoritajiet/entitajiet kontraenti li jixtru xogħlijiet, provvisti u/jew servizzi permezz ta’ korpi ċentrali għall-akkwisti jkunu jistgħu jiġu meqjusa li kkonformaw ma’ din id-Direttiva. Awtorità/entità kontraenti, li hi obbligata tapplika din id-Direttiva, għandha f’kull każ tkun eliġibbli biex taġixxi ta’ korp ċentrali għall-akkwisti. Fl-istess ħin, l-Istati Membri għandhom ikunu ħielsa wkoll li jinnominaw korpi pubbliċi Ewropej mhux suġġetti għal din id-Direttiva, bħall-Aġenzija tad-Difiża Ewropea, bħala korpi ċentrali għall-akkwisti, sakemm dawn il-korpi japplikaw fir-rigward ta’ dawk ix-xirjiet regoli li jkunu konformi mad-dispożizzjonijiet kollha ta’ din id-Direttiva. (24) L-awtoritajiet/entitajiet kontraenti jistgħu jsibu ruħhom obbligati li jagħtu kuntratt wieħed għal akkwisti koperti parzjalment minn din id-Direttiva, bil-bqija li taqa’ fl-ambitu tad-Direttiva 2004/17/KE jew tad-Direttiva 2004/18/KE, jew li ma tkunx suġġetta la għal din id-Direttiva, la għad-Direttiva 2004/17/KE u lanqas għad-Direttiva 2004/18/KE. Dan japplika meta l-kuntratti rilevanti ma jistgħux, għal raġunijiet oġġettivi, jiġu separati u mogħtija permezz ta’ kuntratti separati. F’każijiet bħal dawn l-awtoritajiet/entitajiet kontraenti għandhom ikunu jistgħu jagħtu kuntratt wieħed sakemm id-deċiżjoni tagħhom ma tkunx qed tittieħed biex jiġu esklużi kuntratti mill-applikazzjoni ta’ din id-Direttiva, jew tad-Direttiva 2004/17/KE jew tad-Direttiva 2004/18/KE. (25) Il-multiplikazzjoni tan-numru ta’ limiti tal-applikazzjoni tad-dispożizzjonijiet ikkoordinati tikkomplika l-affarijiet għall-awtoritajiet/entitajiet kontraenti. Meta jitqies il-valur medju tal-kuntratti fl-oqsma tad-difiża u s-sigurtà, huwa xieraq li jiġu allinjati l-limiti ta’ applikazzjoni ta’ din id-Direttiva mal-limiti li l-entitajiet kontraenti għandhom diġà jirrispettaw fl-applikazzjoni tad-Direttiva 2004/17/KE. Il-limiti ta’ din id-Direttiva għandhom ukoll ikunu riveduti flimkien ma’ dawk tad-Direttiva 2004/17/KE meta dawn il-limiti tal-aħħar jiġu riveduti. (26) Barra minn hekk, għandu jkun hemm provvediment għall-każijiet fejn id-Direttiva ma tapplikax minħabba li japplikaw regoli speċifiċi għall-għoti ta’ kuntratti, li jirriżultaw minn ftehim internazzjonali jew arranġamenti bejn l-Istati Membri u pajjiżi terzi. Ir-regoli skont ċerti strumenti ta’ ftehim relatati mal-istazzjonar ta’ truppi minn Stat Membru fi Stat Membru ieħor jew f’pajjiż terz jew mal-istazzjonar ta’ truppi minn pajjiż terz fi Stat Membru għandhom ukoll jeskludu l-użu tal-proċeduri tal-għoti tal-kuntratti li jinsabu f’din id-Direttiva. Din id-Direttiva m’għandha tapplika la għal kuntratti mogħtija minn organizzazzjonijiet internazzjonali għall-finijiet tagħhom, u lanqas għal kuntratti li jridu jingħataw minn Stat Membru skont ir-regoli li huma speċifiċi għal dawn l-organizzazzjonijiet. (27) Fil-qasam tad-difiża u s-sigurtà, xi kuntratti huma tant sensittivi li ma jkunx xieraq li tiġi applikata din id-Direttiva, minkejja l-ispeċifiċità tagħha. Dan ikun il-każ fir-rigward ta’ kuntratti mogħtija mis-servizzi sigrieti, jew kuntratti għal kull tip ta’ attivitajiet tas-servizzi sigrieti, inklużi l-attivitajiet tal-kontrospjunaġġ, kif definiti mill-Istati Membri. Huwa l-każ ukoll għal xiri ieħor partikolarment sensittiv li jeħtieġ livell estremament għoli ta’ kunfidenzjalità, bħal, pereżempju, ċertu xiri maħsub għall-ħarsien tal-fruntieri jew għall-ġlieda kontra t-terroriżmu jew il-kriminalità organizzata, xirjiet relatati mal-“encryption”, jew xirjiet maħsub speċifikament għal attivitajiet li jsiru bil-moħbi jew attivitajiet ugwalment sensittivi mwettqa mill-forzi tal-pulizija u tas-sigurtà. (28) L-Istati Membri ta’ spiss iwettqu programmi koperattivi biex jiżviluppaw tagħmir tad-difiża flimkien. Programmi bħal dawn huma partikolarment importanti, għax jgħinu biex jiġu żviluppati teknoloġiji ġodda u jbatu l-ispejjeż għolja tar-riċerka u l-iżvilupp ta’ sistemi kumplessi tal-armi. Uħud minn dawn il-programmi huma ġestiti minn organizzazzjonijiet internazzjonali, jiġifieri l-Organizzazzjoni għall-Koperazzjoni Konġunta fil-qasam tal-Armamenti (OCCAR) u n-NATO (permezz ta’ aġenziji speċifiċi), jew minn aġenziji tal-Unjoni Ewropea bħall-Aġenzija tad-Difiża Ewropea, li mbagħad jagħtu kuntratti f’isem l-Istati Membri. Din id-Direttiva m’għandhiex tapplika għal kuntratti bħal dawn. Għal programmi koperattivi oħra bħal dawn, il-kuntratti huma mogħtija minn awtoritajiet/entitajiet kontraenti ta’ Stat Membru wieħed anke f’isem Stat Membru ieħor jew Stati Membri oħrajn. F’dawn il-każijiet ukoll, din id-Direttiva m’għandhiex tapplika. (29) Fil-każ li l-forzi armati jew il-forzi tas-sigurtà tal-Istati Membri jmexxu operazzjonijiet barra mill-fruntieri tal-Unjoni Ewropea u meta jkollu jsir hekk minħabba r-rekwiżiti operazzjonali, l-awtoritajiet/entitajiet kontraenti li jintbagħtu fiż-żona tal-operazzjonijiet għandhom ikunu awtorizzati biex ma japplikawx ir-regoli ta’ din id-Direttiva meta huma jagħtu kuntratti lill-operaturi ekonomiċi li jkunu jinsabu fiż-żona tal-operazzjonijiet, inkluż għal skopijiet ċivili konnessi direttament mat-twettiq ta’ dawk l-operazzjonijiet. (30) Meta titqies l-ispeċifiċità tas-settur tad-difiża u s-sigurtà, ix-xiri ta’ tagħmir kif ukoll ta’ xogħlijiet u ta’ servizzi minn gvern mingħand gvern ieħor għandu jiġi eskluż mill-ambitu ta’ din id-Direttiva. (31) Fil-kuntest tas-servizzi, il-kuntratti għall-akkwist jew il-kiri ta’ proprjetà immobbli jew id-drittijiet għal din il-proprjetà għandhom karatteristiċi partikolari li jagħmlux xierqa l-applikazzjoni tar-regoli tal-akkwist. (32) Is-servizzi ta’ arbitraġġ u konċiljazzjoni huma s-soltu pprovduti minn korpi jew individwi li huma maħtura jew magħżula b’mod li mhux irregolat mir-regoli tal-akkwist. (33) Huma fdati wkoll servizzi finanzjarji lil persuni jew korpi b’kondizzjonijiet li mhumiex kompatibbli mal-applikazzjoni tar-regoli tal-akkwist. (34) Taħt l-Artikolu 163 tat-Trattat, l-inkoraġġiment tar-riċerka u l-iżvilupp teknoloġiku huwa mezz kif tissaħħaħ il-bażi xjentifika u teknoloġika tal-industrija tal-Komunità, u l-ftuħ ta’ kuntratti ta’ servizzi jikkontribbwixxi għal dan il-għan. Din id-Direttiva m’għandhiex tkopri l-kofinanzjament ta’ programmi ta’ riċerka u ta’ żvilupp. il-kuntratti ta’ Riċerka u żvilupp li mhumiex dawk fejn il-benefiċċji jkunu esklussivament tal-awtorità/entità kontraenti għall-użu tagħha fl-eżerċizzju tal-attività tagħha, dment li s-servizz ipprovdut ikun imħallas b’mod sħiħ mill-awtorità/entità kontraenti, mhumiex għaldaqstant koperti minn din id-Direttiva. (35) L-impjieg u x-xogħol huma elementi essenzjali għall-garanzija ta’ opportunitajiet ugwali għal kulħadd u jikkontribwixxu għall-integrazzjoni fis-soċjetà. F’dan il-kuntest, workshops protetti u programmi ta’ impjiegi protetti jikkontribwixxu b’mod effettiv għall-integrazzjoni jew ir-riintegrazzjoni ta’ persuni b’diżabbiltajiet fis-suq tax-xogħol. Madankollu, workshops bħal dawn jaf ma jkunux jistgħu jerbħu kuntratti f’kondizzjonijiet normali ta’ kompetizzjoni. Konsegwentement, huwa xieraq li jiġi previst li l-Istati Membri jkunu jistgħu jirriżervaw għal dawn il-workshops id-dritt li jipparteċipaw fi proċeduri ta’ għoti ta’ kuntratti jew jirriżervaw it-twettiq tal-kuntratti fil-kuntest ta’ programmi ta’ impjieg protetti. (36) Sabiex tiġi applikata din id-Direttiva għall-kuntratti tas-servizzi li huma inklużi fl-ambitu tagħha u għal skopijiet ta’ monitoraġġ, is-servizzi għandhom jiġu sottodiviżi f’kategoriji li jikkorrispondu għal intestaturi partikolari tal-klassifikazzjoni tas-CPV u jinġabru flimkien f’żewġ Annessi, skont is-sistema li huma suġġetti għaliha. Rigward servizzi fl-Anness Ia, id-dispożizzjonijiet rilevanti ta’ din id-Direttiva għandhom m’għandhomx jaffettwaw l-applikazzjoni ta’ regoli Komunitarji speċifiċi għas-servizzi kkonċernati. Madankollu, biex jiġu applikati d-dispożizzjonijiet ta’ din id-Direttiva minflok dawk tad-Direttiva 2004/17/KE jew tad-Direttiva 2004/18/KE, għandu jiġi stabbilit li l-kuntratti tas-servizzi rilevanti huma inklużi fl-ambitu tal-applikazzjoni ta’ din id-Direttiva. (37) Rigward il-kuntratti tas-servizzi, l-applikazzjoni sħiħa ta’ din id-Direttiva għandha tkun limitata, għal perjodu tranżitorju, għal kuntratti fejn id-dispożizzjonijiet tagħha jkunu jippermettu li jiġi realizzat il-potenzjal sħiħ għal aktar kummerċ transkonfinali. Kuntratti għal servizzi oħra jeħtieġu li jiġu mmonitorjati matul dan il-perjodu trażitorju qabel ma tittieħed deċiżjoni dwar l-applikazzjoni sħiħa ta’ din id-Direttiva. (38) L-ispeċifikazzjonijiet tekniċi stabbiliti mill-awtoritajiet/entitajiet kontraenti għandhom jippermettu l-ftuħ tal-kuntratti għall-kompetizzjoni. Għal dan il-għan, għandha tkun possibbli s-sottomissjoni ta’ offerti li tirrifletti d-diversità tas-soluzzjonijiet tekniċi. Biex dan isir, l-ispeċifikazzjonijiet tekniċi għandhom, min-naħa l-waħda, jiġu stabbiliti abbażi ta’ prestazzjoni u ta’ rekwiżiti funzjonali. Min-naħa l-oħra, fejn issir referenza għall-istandard Ewropew — jew għall-istandards internazzjonali jew nazzjonali, inklużi dawk speċifiċi għall-qasam tad-difiża — offerti bbażati fuq soluzzjonijiet ekwivalenti oħra għandhom ikunu kkunsidrati mill-awtoritajiet/entitajiet kontraenti. Din l-ekwivalenza tista’ tkun notevolment evalwata b’relazzjoni mar-rekwiżiti ta’ interoperabbiltà u ta’ effikaċja operazzjonali. Sabiex tiġi ppruvata l-ekwivalenza, l-offerent għandu jkun jista’ juża kull tip ta’ evidenza. L-awtoritajiet/entitajiet kontraenti għandhom jipprovdu raġuni għal kull deċiżjoni fejn xi ekwivalenza ma teżistix f’xi każ speċifiku. Jeżistu wkoll ftehim internazzjonali ta’ standardizzazzjoni li jimmiraw li jiżguraw l-interoperabbiltà tal-forzi armati u li jista’ jkollhom forza ta’ res judicata fl-Istati Membri. Fil-każ li japplika wieħed minn dawn il-ftehim, l-awtoritajiet/entitajiet kontraenti jistgħu jesiġu l-konformità tal-offerti mal-istandards deskritti f’dawn il-ftehim. L-ispeċifikazzjonijiet tekniċi għandhom ikunu indikati b’mod ċar, b’mod li l-offerent jaf x’ikopru l-kondizzjonijiet stabbiliti mill-awtoritajiet/entitajiet kontraenti. (39) L-ispeċifikazzjonijiet tekniċi dettaljati u l-informazzjoni supplementari dwar il-kuntratti għandhom jiġu elenkati fl-ispeċifikazzjonijiet relatati ma’ kull kuntratt jew f’kull dokument ekwivalenti, skont il-prattika fl-Istati Membri. (40) Is-subkuntratturi potenzjali m’għandhomx jiġu ddiskriminati minħabba n-nazzjonalità Fil-kuntest tad-difiża u s-sigurtà, jista’ jkun xieraq għall-awtoritajiet/entitajiet kontraenti li jobbligaw lill-offerent li jingħata kuntratt biex jorganizza kompetizzjoni trasparenti u mhux diskriminatorja meta jagħti subkuntratti lil partijiet terzi. Dan l-obbligu jista’ japplika għas-subkuntratturi kollha jew biss għal subkuntratturi speċifiċi magħżula mill-awtorità/entità kontraenti. Barra minn hekk, jidher li hu xieraq li d-dritt tal-offerent li jagħti subkuntratti jiġi kkumplimentat billi tiġi offerta l-għażla lill-Istat Membru biex jippermetti jew jirrikjedi lill-awtoritajiet/entitajiet kontraenti tiegħu biex jitolbu li subkuntratti li jirrappreżentaw mill-inqas ċertu sehem tal-valur tal-kuntratt jingħataw lil partijiet terzi bil-ftehim li impriżi relatati ma jiġux ikkunsidrati bħala partijiet terzi. Meta jiġi rikjest sehem bħal dan, l-offerent li jingħata kuntratt għandu jagħti subkuntratti wara kompetizzjoni trasparenti u mhux diskriminatorja, sabiex l-impriżi interessati kollha jkollhom l-istess opportunita’ li jibbenefikaw mill-vantaġġi tal-għoti ta’ subkuntratti. Fl-istess ħin, m’għandux jiġi kompromess it-tħaddim xieraq tal-katina tal-provvista ta’ offerent li jingħata kuntratt. Għaldaqstant, il-persentaġġ li jista’ jingħata f’subkuntratti lil partijiet terzi meta l-awtorità/entità kontraenti titlob li jsir hekk għandu jirrifletti l-oġġett u l-valur tal-kuntratt b’mod xieraq. Matul proċedura innegozjata jew djalogu kompetittiv li jirrikjedu li jingħataw subkuntratti, l-awtorità/entità kontraenti u dawk li jagħmlu l-offerti jistgħu jiddiskutu r-rekwiżiti jew ir-rakkomandazzjonijiet li jeħtieġu li jingħataw subkuntratti bil-ħsieb li jiġi żgurat li l-awtorità/entità kontraenti tkun informata b’mod sħiħ dwar l-impatti ta’ għażliet differenti ta’ għoti ta’ subkuntratti b’mod partikolari fir-rigward tal-ispiża, il-kwalità jew r-riskju. Fi kwalunkwe każ, is-subkuntratturi li jiġu proposti inizjalment minn offerent li jingħata kuntratt għandhom ikunu ħielsa li jipparteċipaw f’kompetizzjonijiet organizzati għall-għoti ta’ subkuntratti. Fil-kuntest tas-swieq tad-difiża u s-sigurtà, l-Istati Membri u l-Kummissjoni għandhom jinkoraġġixxu wkoll l-iżvilupp u t-tixrid tal-aħjar prattika fost l-Istati Membri u l-industrija Ewropea bil-ħsieb li jiġu mħeġġa l-moviment liberu u l-kompetittività fis-swieq tal-Unjoni Ewropea għall-għoti tas-subkuntratti, kif ukoll il-ġestjoni effettiva tal-fornituri u tal-SMEs biex tinkiseb l-aħjar kwalità meta mqabbla mal-prezz. L-Istati Membri għandhom jikkomunikaw lil dawk kollha li jirbħu l-offerti l-benefiċċji tat-tfigħ ta’ offerti b’mod trasparenti u kompetittiv u tad-diversità tal-fornituri għall-proċess tal-għoti tas-subkuntratti, u għandhom jiżviluppaw u jxerrdu l-aħjar prattika fir-rigward tal-ġestjoni tal-katina tal-provvista fis-swieq tad-difiża u s-sigurtà. (41) Il-kondizzjonijiet għall-eżekuzzjoni ta’ kuntratt huma kompatibbli ma’ din id-Direttiva sakemm dawn ma jkunux direttament jew indirettament diskriminatorji u li jkunu indikati fl-avviż ta’ kuntratt jew fl-ispeċifikazzjonijiet. (42) B’mod partikolari, il-kondizzjonijiet ta’ eżekuzzjoni ta’ kuntratt jistgħu jinkludu rekwiżiti mill-awtoritajiet/entitajiet kontraenti fir-rigward tas-sigurtà tal-informazzjoni u s-sigurtà tal-provvista. Dawn ir-rekwiżiti huma partikolarment importanti minħabba n-natura sensittiva tat-tagħmir kopert minn din id-Direttiva u jikkonċernaw il-katina sħiħa tal-provvista. (43) Biex tiġi żgurata s-sigurtà tal-informazzjoni, l-awtoritajiet/entitajiet kontraenti jistgħu jirrikjedu b’mod partikolari li jittieħdu impenji kemm mingħand il-kuntrattur u kif ukoll mingħand is-subkuntrattur li se jħarsu l-informazzjoni kklassifikata minn aċċess mhux awtorizzat u jistgħu jirrikjedu wkoll informazzjoni suffiċjenti dwar il-kapaċità tagħhom li jagħmlu dan. Fin-nuqqas ta’ sistema Komunitarja dwar is-sigurtà tal-informazzjoni, huwa f’idejn l-awtoritajiet/entitajiet kontraenti jew l-Istati Membri li jiddefinixxu dawn ir-rekwiżiti konformement mal-liġijiet u r-regolamenti nazzjonali tagħhom u li jiddeterminaw jekk jikkunsidrawx l-awtorizzazzjonijiet tas-sigurtà maħruġa konformement mal-liġi nazzjonali ta’ Stat Membru ieħor bħala ekwivalenti għal dawk maħruġa mill-awtoritajiet kompetenti tagħhom stess. (44) Is-sigurtà tal-provvista tista’ tfisser varjetà akbar ta’ rekwiżiti, li jinkludu, per eżempju, ir-regoli interni tal-intrapriża bejn il-kumpaniji sussidjarji u l-kumpanija prinċipali fir-rigward tad-drittijiet tal-proprjetà intellettwali, jew il-forniment ta’ kapaċitajiet kritiċi, ta’ manutenzjoni jew ta’ reviżjoni biex jiġi żgurat l-appoġġ għat-tagħmir li jkun inxtara tul iċ-ċiklu ta’ ħajja tiegħu. (45) Fil-każijiet kollha, l-ebda kondizzjoni ta’ eżekuzzjoni tal-kuntratt m’għandha tappartjeni għal rekwiżiti oħrajn ħlief dawk relatati mal-eżekuzzjoni tal-kuntratt innifsu. (46) Il-liġijiet, ir-regoli, u l-ftehim kollettiv, kemm nazzjonali u Komunitarji, li huma fis-seħħ fl-oqsma tal-kondizzjonijiet tax-xogħol u s-sigurtà fuq il-post tax-xogħol, japplikaw matul l-eżekuzzjoni tal-kuntratt, bil-kondizzjoni li dawn ir-regoli, u l-applikazzjoni tagħhom, jikkonformaw mal-liġi Komunitarja. F’sitwazzjonijiet transkonfini, fejn il-ħaddiema minn Stat Membru wieħed jipprovdu servizzi fi Stat Membru ieħor għall-fini ta’ eżekuzzjoni ta’ kuntratt, id-Direttiva 96/71/KE tal-Parlament Ewropew u tal-Kunsill tas-16 ta’ Diċembru 1996 dwar l-impjieg ta’ ħaddiema fil-qafas ta’ prestazzjoni ta’ servizzi ( 10 ) tistipula l-kondizzjonijiet minimi li għandhom jiġu osservati mill-pajjiż ospitanti fir-rigward tal-ħaddiema sekondati. Jekk il-liġi nazzjonali jkun fiha dispożizzjonijiet f’dan ir-rigward, in-non-konformità ma’ dawk l-obbligi tista’ tiġi kkunsidrata bħala kondotta serjament skorretta jew reat li jikkonċerna l-kondotta professjonali tal-operatur ekonomiku involut, li jista’ jwassal għall-esklużjoni ta’ dak l-operatur ekonomiku mill-proċedura għall-għoti ta’ kuntratt. (47) Il-kuntratti koperti minn din id-Direttiva huma kkaratterizzati minn rekwiżiti partikolari f’termini ta’ kumplessità, sigurtà ta’ informazzjoni jew sigurtà ta’ provvista. Spiss ikun meħtieġ negozjar estensiv waqt l-għoti ta’ kuntratt sabiex jiġu sodisfatti dawn ir-rekwiżiti. B’riżultat ta’ dan, l-awtoritajiet/entitajiet kontraenti jistgħu jużaw il-proċedura nnegozjata bil-pubblikazzjoni ta’ avviż ta’ kuntratt, kif ukoll il-proċedura ristretta, għal kuntratti koperti minn din id-Direttiva. (48) L-awtoritajiet/entitajiet kontraenti li jwettqu proġetti partikolarment kumplessi jistgħu, mingħajr ebda nuqqas min-naħa tagħhom, isibuha oġġettivament impossibbli li jiddefinixxu l-mezzi biex jissodisfaw ir-rekwiżiti tagħhom jew biex jevalwaw dak li s-suq jista’ joffri bħala soluzzjonijiet tekniċi u/jew soluzzjonijiet finanzjarji/legali. Din is-sitwazzjoni tista’ tippreżenta ruħha b’mod partikolari fil-każ ta’ twettiq ta’ proġetti li jeħtieġu l-integrazzjoni jew il-kombinazzjoni ta’ diversi kapaċitajiet teknoloġiċi jew operazzjonali, jew it-twettiq ta’ proġetti li jinvolvu finanzjament kumpless u strutturat, fejn il-pakkett finanzjarju u ġuridiku ma jistax jiġi definit bil-quddiem. F’dan il-każ, l-użu tal-proċedura ristretta u tal-proċedura negozjata bil-pubblikazzjoni ta’ avviż ta’ kuntratt ma tkunx fattibbli, minħabba li ma jkunx possibbli li l-kuntratt ikun iddefinit b’mod preċiż biżżejjed li jippermetti lill-kandidati jagħmlu l-offerti tagħhom. Għalhekk huwa meħtieġ li jkun hemm provvediment għal proċedura flessibbli li tiżġura l-kompetizzjoni bejn operaturi ekonomiċi u tippermetti lill-awtoritajiet/entitajiet kontraenti jiddiskutu l-aspetti kollha tal-kuntratt ma’ kull kandidat. Madankollu, din il-proċedura m’għandhiex tintuża b’mod li tirrestrinġi jew ixxekkel il-kompetizzjoni, b’mod partikolari bil-modifiki ta’ elementi fundamentali tal-offerti, jew bl-impożizzjoni ta’ elementi ġodda sostanzjali lil offerent li jingħata kuntratt, bl-involviment ta’ kull offerent ieħor barra dak li għamel l-offerta l-aktar ekonomikament vantaġġjuża. (49) Qabel it-tnedija ta’ proċedura għall-għoti ta’ kuntratt, l-awtoritajiet/entitajiet kontraenti jistgħu, billi jużaw djalogu tekniku, ifittxu jew jaċċettaw pariri li jistgħu jiġu użati fil-preparazzjoni tal-ispeċifikazzjonijiet, sakemm, madankollu, tali pariri ma jkollhomx l-effett li jeskludu l-kompetizzjoni. (50) L-użu tal-proċedura negozjata bil-pubblikazzjoni ta’ avviż ta’ kuntratt jista’ jkun impossibbli jew totalment mhux xieraq f’ċerti ċirkostanzi eċċezzjonali. L-awtoritajiet/entitajiet kontraenti għalhekk għandhom, f’ċerti każijiet u ċirkostanzi speċifiċi ħafna, ikunu jistgħu jagħmlu użu mill-proċedura nnegozjata mingħajr pubblikazzjoni ta’ avviż ta’ kuntratt. (51) Ċerti ċirkostanzi għandhom ikunu parzjalment l-istess bħal dawk li hemm previsti bid-Direttiva 2004/18/KE. F’dan ir-rigward, għandu jittieħed kont partikolarment tal-fatt li t-tagħmir tad-difiża u s-sigurtà huwa ta’ spiss teknikament kumpless. B’riżultat ta’ dan, l-inkompatibbiltà u n-nuqqas ta’ proporzjon tad-diffikultajiet tekniċi fl-użu u l-manutenzjoni, li jiġġustifikaw l-użu tal-proċedura nnegozjata mingħajr pubblikazzjoni ta’ avviż ta’ kuntratt, fil-każ ta’ kuntratti ta’ provvista għal kunsinni addizzjonali, għandhom ikunu ġġudikati fid-dawl ta’ din il-kumplessità u r-rekwiżiti assoċjati mal-interoperabbiltà u l-istandardizzazzjoni tat-tagħmir. Dan huwa l-każ, per eżempju, fl-integrazzjoni ta’ komponenti ġodda f’sistemi eżistenti jew il-modernizzazzjoni ta’ dawn is-sistemi. (52) Jista’ jkun il-każ għal ċertu xiri li huwa inkluż fl-ambitu ta’ din id-Direttiva, operatur ekonomiku wieħed biss ikun jista’ jeżegwixxi l-kuntratt, għax ikollu drittijiet esklussivi jew minħabba raġunijiet tekniċi. F’dawn il-każijiet l-awtorità/entità kontraenti għandha titħalla tidħol f’kuntratti jew fi ftehim qafas direttament ma’ dak l-operatur ekonomiku. Madankollu, raġunijiet tekniċi li jispjegaw għalfejn operatur ekonomiku wieħed biss jista’ jeżegwixxi l-kuntratt għandhom jiġu ddefiniti u ġġustifikati rigorożament skont il-każ. Jistgħu jinkludu, pereżempju, imprattikabbiltà teknika stretta għal kandidat li mhux l-operatur ekonomiku magħżul biex jilħaq l-għanijiet meħtieġa, jew in-neċessità li jintużaw għerf, għodda jew metodi speċifiċi li operatur wieħed biss għandu għad-dispożizzjoni tiegħu. Dan jista’ jkun il-każ, pereżempju, biex tagħmir partikolarment kumpless jiġi mmodifikat jew isir konformi b’mod retroattiv. Raġunijiet tekniċi jistgħu jirriżultaw ukoll minn rekwiżiti speċifiċi ta’ interoperabbiltà jew sikurezza, li jridu jiġu ssodisfatti sabiex jiġi żgurat il-funzjonament tajjeb tal-forzi armati jew tal-forzi tas-sigurtà. (53) Barra minn hekk, in-natura speċifika tal-kuntratti suġġetti għal din id-Direttiva turi wkoll il-ħtieġa li jsir provvediment għal ċirkostanzi ġodda li jistgħu jinħolqu fl-oqsma msemmija minn din id-Direttiva. (54) Bħala eżempju, il-forzi armati tal-Istati Membri jistgħu jintalbu biex jintervjenu f’sitwazzjonijiet ta’ kriżi barra mit-territorju tagħhom, pereżempju bħala parti minn operazzjonijiet taż-żamma tal-paċi. Fil-bidu ta’ intervent bħal dan jew matulu, is-sigurtà tal-Istati Membri u l-forzi armati tagħhom jistgħu jeħtieġu li jingħataw ċerti kuntratti f’termini ta’ żmien li jkunu inkompatibbli ma’ dawk imposti mill-proċeduri għall-għoti normalment previsti minn din id-Direttiva. Emerġenzi bħal dawn jistgħu jinqalgħu wkoll lill-forzi tas-sigurtà, per eżempju fil-każ ta’ attakk terroristiku fuq it-territorju tal-Unjoni Ewropea. (55) L-inkoraġġiment tar-riċerka u l-iżvilupp jikkostitwixxi mod kruċjali biex tissaħħaħ il-Bażi Industrijali u Teknoloġika tad-Difiża Ewropea, u l-ftuħ tal-kuntratti jgħin fit-twettiq ta’ dan l-objettiv. L-importanza tar-riċerka u l-iżvilupp f’dan il-qasam speċifiku tiġġustifika massimu ta’ flessibbiltà fl-għoti ta’ kuntratti għal provvisti u servizzi tar-riċerka. Fl-istess ħin madankollu, din il-flessibbiltà m’għandhiex teskludi l-kompetizzjoni ġusta fir-rigward tal-fażijiet ta’ wara taċ-ċiklu tal-ħajja ta’ prodott. Il-kuntratti tar-riċerka u l-iżvilupp għaldaqstant għandhom ikopru attivitajiet sa stadju biss fejn il-maturità ta’ teknoloġiji ġodda tista’ raġonevolment tiġi evalwata u jitneħħewlha r-riskji. Il-kuntratti tar-riċerka u l-iżvilupp m’għandhomx jintużaw lil hinn minn dak l-istadju bħala mezz biex jiġu evitati d-dispożizzjonijiet ta’ din id-Direttiva, inkluż billi tiġi ddeterminata minn qabel l-għażla ta’ min jagħmel l-offerti għall-fażijiet ta’ wara. Min-naħa l-oħra, l-awtorità/entità kontraenti m’għandux ikollha toħroġ sejħiet separati għall-fażijiet ta’ wara jekk il-kuntratt li jkopri l-attivitajiet ta’ riċerka diġà jkun jinkludi għażla għal dawn il-fażijiet u jingħata permezz ta’ proċedura ristretta jew proċedura nnegozjata bil-pubblikazzjoni ta’ avviż ta’ kuntratt, jew, fejn ikun japplika, djalogu kompetittiv. (56) Biex tiġi żgurata t-trasparenza, għandu jkun hemm dispożizzjoni rigward regoli dwar il-pubblikazzjoni mill-awtoritajiet/entitajiet kontraenti ta’ informazzjoni xierqa qabel, u fi tmiem, il-proċedura tal-għoti tal-kuntratti. Barra minn hekk, għandha tingħata informazzjoni speċifika oħra lill-kandidati u lil min jitfa’ l-offerti dwar ir-riżultati ta’ dik il-proċedura. Madankollu, l-awtoritajiet/entitajiet kontraenti għandhom jitħallew iżommu ftit mill-informazzjoni rikjesta b’dan il-mod meta u sa fejn il-ħruġ ta’ informazzjoni bħal din tfixkel l-infurzar tal-liġi jew tkun b’xi mod ieħor tmur kontra l-interess pubbliku, tagħmel ħsara lill-interessi kummerċjali leġittimi ta’ operaturi ekonomiċi jew tista’ tippreġudika l-kompetizzjoni ġusta bejniethom. Fid-dawl tan-natura u l-karatteristiċi tax-xogħlijiet, il-provvisti u s-servizzi koperti minn din id-Direttiva, raġunijiet ta’ interess pubbliku relatati mal-konformita’ tad-dispożizzjonijiet obbligatorji nazzjonali li jaqgħu fil-kamp ta’ applikazzjonii tal-ordni pubbliku nazzjonali, l-iktar fir-rigward tad-difiża u s-sigurtà, huma ta’ rilevanza partikolari f’dan ir-rigward. (57) Fid-dawl tal-iżviluppi ġodda fl-informatika u t-teknoloġija komunikattiva, u s-semplifikazzjonijiet li dawn jistgħu jġibu, il-mezzi elettroniċi għandhom jitqiegħdu fl-istess livell mal-mezzi tradizzjonali ta’ komunikazzjoni u skambju ta’ informazzjoni. Safejn ikun possibbli, il-mezzi u t-teknoloġija magħżula għandhom ikunu kompatibbli mat-teknoloġiji użati fl-Istati Membri l-oħra. (58) L-iżvilupp ta’ kompetizzjoni effettiva fil-qasam tal-kuntratti pubbliċi koperti minn din id-Direttiva, jeħtieġ li avviżi għal offerti tal-kuntratti stabbiliti mill-awtoritajiet/entitajiet kuntrattwali tal-Istati Membri jiġu ppubblikati fil-Komunità. L-informazzjoni f’dawn l-avviżi għandha tippermetti li l-operaturi ekonomiċi fil-Komunità jiddeterminaw jekk il-kuntratti proposti humiex ta’ interess għalihom. Għal dan il-għan, għandha tingħatalhom informazzjoni suffiċjenti dwar is-suġġett tal-kuntratt u l-kondizzjonijiet mehmuża miegħu. Għandha tiġi żgurata stampa aktar ċara tal-avviżi pubbliċi permezz ta’ strumenti xierqa, bħal ma huma formoli standard ta’ avviż ta’ kuntratt u s-CPV li jikkostitwixxi nomenklatura ta’ referenza għall-kuntratti pubbliċi. (59) Id-Direttiva 1999/93/KE tal-Parlament Ewropew u tal-Kunsill tat-13 ta’ Diċembru 1999 dwar kwadru tal-Komunità għall-firem elettroniċi ( 11 ) u d-Direttiva 2000/31/KE tal-Parlament Ewropew u tal-Kunsill tat-8 ta’ Ġunju 2000 dwar ċerti aspetti legali tas-servizzi minn soċjetà tal-informazzjoni, partikolarment il-kummerċ elettroniku, fis-Suq Intern (“Direttiva dwar il-kummerċ elettroniku”) ( 12 ) għandhom, fil-kuntest ta’ din id-Direttiva, japplikaw għat-trasmissjoni tal-informazzjoni bil-mezzi elettroniċi. Il-proċeduri tal-kuntratti jeħtieġu livell ta’ sigurtà u kunfidenzjalità akbar minn dak meħtieġ minn dawk id-Direttivi. Għalhekk, l-arranġamenti għall-aċċettazzjoni elettronika tal-offerti u t-talbiet tal-parteċipazzjoni għandhom ikunu konformi ma’ rekwiżiti addizzjonali speċifiċi. Għal dan il-għan, l-użu ta’ firem elettroniċi, u b’mod partikolari firem elettroniċi avvanzati, għandu jiġi inkoraġġut l-iżjed possibbli. Barra minn hekk, l-eżistenza ta’ skemi ta’ akkreditazzjoni volontarji tista’ sservi bħala qafas favorevoli għat-titjib tal-livell tas-servizzi ta’ ċertifikazzjoni għal dawn l-arranġamenti. (60) L-użu ta’ mezzi elettroniċi jiffranka l-ħin. B’riżultat ta’ dan, għandu jkun hemm dispożizzjoni biex jitnaqqsu l-limiti ta’ żmien minimi biex jaslu l-offerti u t-talbiet għal parteċipazzjoni fejn ikunu ntużaw mezzi elettroniċi, bil-kondizzjoni, madankollu, li l-mezzi elettroniċi użati jkunu kompatibbli mal-metodi speċifiċi ta’ trasmissjoni previsti fil-livell Komunitarju. (61) Il-verifika tal-adattabbiltà tal-kandidati u l-għażla tagħhom għandhom jitwettqu f’kondizzjonijiet trasparenti. Għal dan il-għan, għandhom jiġu indikati kriterji mhux diskriminatorji, li l-awtoritajiet/entitajiet kuntrattwali jistgħu jużaw meta jkunu qed jagħżlu l-kompetituri, u l-mezzi li l-operaturi ekonomiċi jistgħu jużaw biex jippruvaw li jissodisfaw dawk il-kriterji. Fl-istess perspettiva tat-trasparenza, l-awtorità/entità kontraenti hija meħtieġa, malli l-kuntratt jiġi maħruġ għall-kompetizzjoni, li tindika l-kriterja tal-għażla li ser tuża u l-livell tal-kapaċitajiet speċifiċi li possibbilment tista’, fejn ikun xieraq, tesiġi mill-operaturi ekonomiċi biex taċċettahom fil-proċedura tal-għoti ta’ kuntratt. (62) Awtorità/entità kontraenti tista’ tillimita n-numru ta’ kandidati fil-proċeduri ristretti u fil-proċeduri nnegozjati bil-pubblikazzjoni ta’ avviż ta’ kuntratt u fid-djalogu kompetittiv. Dan it-tnaqqis fin-numru ta’ kandidati għandu jsir abbażi ta’ kriterji oġġettivi indikati fl-avviż ta’ kuntratt. Għall-kriterji dwar is-sitwazzjoni personali tal-operatur ekonomiku, referenza ġenerali, fl-avviż ta’ kuntratt, għall-każijiet indikati fl-Artikolu 30 tista’ tkun suffiċjenti. (63) Fil-proċeduri nnegozjati bil-pubblikazzjoni tan-notifika tal-kuntratt u fid-djalogu kompetittiv, b’kont meħud tal-flessibbiltà li hija meħtieġa u l-ispejjeż għolja marbuta ma’ dawn il-metodi ta’ għoti ta’ kuntratti, l-awtoritajiet/entitajiet kuntrattwali għandhom ikunu jistgħu jipprevedu twettiq tal-proċedura fi stadji suċċessivi sabiex jitnaqqas ftit ftit, abbażi tal-kriterji tal-għoti ta’ kuntratti indikati qabel, in-numru ta’ offerti li huma jkomplu jiddiskutu jew jinnegozjaw. Dan it-tnaqqis għandu, safejn jippermetti n-numru ta’ soluzzjonijiet jew ta’ kandidati xierqa, jiżgura li hemm kompetizzjoni ġenwina. (64) Ir-regoli Komunitarji rilevanti dwar l-għarfien reċiproku ta’ diplomi, ċertifikati u provi oħrajn ta’ kwalifiki formali huma applikabbli meta tkun meħtieġa prova ta’ kwalifika partikolari għall-parteċipazzjoni fi proċedura tal-għoti ta’ kuntratti. (65) Għandu jiġi projbit l-għoti ta’ kuntratti lill-operaturi ekonomiċi li pparteċipaw f’organizzazzjoni kriminali jew li nstabu ħatja ta’ korruzzjoni, ta’ frodi għad-detriment tal-interessi finanzjarji tal-Komunitajiet Ewropej, ta’ money laundering jew tal-iffinanzjar ta’ terroriżmu jew ta’ reati terroristiċi jew relatati mat-terroriżmu. Fejn huwa xieraq, l-awtoritajiet/entitajiet kontraenti għandhom jistaqsu lill-kandidati jew lill-offerenti biex jissupplixxu dokumenti rilevanti u, fejn għandhom dubju dwar is-sitwazzjoni personali ta’ dawn il-kandidati jew offerenti, huma jistgħu jitolbu l-koperazzjoni tal-awtoritajiet kompetenti tal-Istat Membru kkonċernat. L-esklużjoni ta’ dawn l-operaturi ekonomiċi għandha sseħħ malli l-awtorità/entità konraenti tikseb informazzjoni dwar sentenza li tikkonċerna reati bħal dawn magħmula skont il-liġi nazzjonali li għandha l-forza tar-res judicata. Jekk il-liġi nazzjonali jkollha dispożizzjonijiet għal dan l-effett, in-non konformità mal-leġislazzjoni tal-kuntratti dwar ftehim illegali, li kien is-suġġett ta’ sentenza finali jew deċiżjoni li għandha effett ekwivalenti, jista’ jiġi kkunsidrat bħala reat li jikkonċerna l-kondotta professjonali tal-operatur ekonomiku involut jew kondotta skorretta. Għandu jkun possibbli wkoll li jiġu esklużi operaturi ekonomiċi jekk l-awtorità/entità kontraenti jkollha informazzjoni, ipprovduta minn sorsi protetti fejn dan ikun japplika, li tistabbilixxi li dawn mhumiex affidabbli biżżejjed biex jiġu esklużi r-riskji għas-sigurtà tal-Istat Membru. Riskji bħal dawn jistgħu jkunu ġejjin minn ċerti karatteristiċi tal-prodotti forniti mill-kandidat jew mill-istruttura tal-azzjonisti tal-kandidat. (66) In-non konformità mad-dispożizzjonijiet nazzjonali li jimplimentaw id-Direttiva tal-Kunsill 2000/78/KE tas-27 ta’ Novembru 2000 li tistabbilixxi qafas ġenerali għall-ugwaljanza fit-trattament fl-impjieg u fix-xogħol ( 13 ) u d-Direttiva tal-Kunsill 76/207/KEE tad-9 ta’ Frar 1976 dwar l-implimentazzjoni tal-prinċipju ta’ trattament ugwali għall-irġiel u n-nisa għal dak li għandu x’jaqsam mal-aċċess għall-impjiegi, it-taħriġ professjonali, il-promozzjoni, u l-kondizzjonijiet tax-xogħol ( 14 ), li dwaru tkun ingħatat sentenza definita jew deċiżjoni li kellha effetti ekwivalenti, tista’ tkun meqjusa bħala reat li jikkonċerna l-kondotta professjonali tal-operatur ekonomiku involut jew kondotta serjament skorretta. (67) Minħabba n-natura sensittiva tas-settur, l-affidabbiltà tal-operaturi ekonomiċi li jieħdu l-kuntratti hija kruċjali. Din l-affidabbiltà tiddependi partikolarment fuq il-kapaċità tagħhom li jwieġbu għar-rekwiżiti imposti mill-awtorità/entità kontraenti fir-rigward tas-sigurtà tal-provvista u s-sigurtà tal-informazzjoni. Barra minn hekk, m’hemm xejn f’din id-Direttiva li jwaqqaf awtorità/entità kontraenti milli teskludi operatur ekonomiku fi kwalunkwe punt tal-proċess għall-għoti ta’ kuntratt jekk l-awtorità/entità kontraenti jkollha informazzjoni li jekk tagħti l-kuntratt kollu jew parti minnu lill-operatur ekonomiku jkun hemm il-possibbiltà li jiġi kkawżat riskju għall-interessi essenzjali tas-sigurtà ta’ dak l-Istat Membru. (68) Fin-nuqqas ta’ sistema Komunitarja fir-rigward tas-sigurtà tal-informazzjoni, huwa f’idejn l-awtoritajiet/entitajiet kontraenti tal-Istati Membri li jiddefinixxu l-livell tal-kapaċità teknika li hu meħtieġ f’dan il-qasam biex wieħed jipparteċipa fi proċedura ta’ għoti ta’ kuntratti, u li jevalwaw jekk il-kandidati jissodisfawx il-livell meħtieġ ta’ sigurtà. F’ħafna każijiet, l-Istati Membri għandhom arranġamenti bilaterali ta’ sigurtà b’regoli dwar ir-rikonoxximent reċiproku ta’ awtorizzazzjonijiet tas-sigurtà nazzjonali. Anke meta jeżistu arranġamenti bħal dawn, il-kapaċitajiet ta’ operaturi ekonomiċi minn Stati Membri fir-rigward tas-Sigurtà tal-Informazzjoni jistgħu jiġu vverifikati u verifikazzjoni bħal din għandha ssir konformement mal-prinċipji tan-nondiskriminazzjoni, it-trattament ugwali u l-proporzjonalità. (69) L-għoti ta’ kuntratt għandu jsir abbażi ta’ kriterji oġġettivi li jiżguraw ir-rispett tal-prinċipji tat-trasparenza, tan-non-diskriminazzjoni u tal-ugwaljanza ta’ trattament u li jiggarantixxu li l-evalwazzjoni tal-offerti ssir b’mod trasparenti u oġġettiv taħt kondizzjonijiet ta’ kompetizzjoni effettiva. Bħala riżultat, huwa xieraq li titħalla l-applikazzjoni ta’ żewġ kriterji biss tal-għotja: “l-inqas prezz” u “l-offerta l-aktar ekonomikament vantaġġjuża”. (70) Sabiex tiġi żgurata l-konformità mal-prinċipju tal-ugwaljanza ta’ trattament fl-għoti ta’ kuntratti, huwa xieraq li jiġi stabbilit l-obbligu, li ġie stabbilit mill-każistika, li tkun żgurata t-trasparenza meħtieġa li tippermetti lil kull kandidat li jkun informat b’mod raġonevoli bil-kriterji u l-arranġamenti li ser ikunu applikati biex tkun identifikata l-offerta l-aktar ekonomikament vantaġġjuza. Għalhekk għandha tkun ir-responsabbiltà tal-awtoritajiet/entitajiet kontraenti biex jindikaw il-kriterji ta’ għoti ta’ kuntratt kif ukoll il-piż relattiv mogħti lil kull wieħed minn dawn il-kriterji, fi żmien suffiċjenti sabiex l-offerenti jkunu jafu bihom meta jagħmlu l-offerti tagħhom. L-awtoritajiet/entitajiet kontraenti jistgħu jidderogaw milli jindikaw il-piż tal-kriterji ta’ għoti f’każijiet debitament iġġustifikati, li għandhom jiġġustifikaw, meta dan il-piż ma jistax ikun stabbilit minn qabel, notevolment minħabba l-kumplessità tal-kuntratt. F’każijiet bħal dawn, huma għandhom jindikaw l-importanza tal-kriterja f’ordni dekrexxenti. (71) Meta l-awtoritajiet/entitajiet kontraenti jagħżlu li jagħtu l-kuntratt lill-offerta l-aktar ekonomikament vantaġġjuża, huma jevalwaw l-offerti sabiex jiddeterminaw dik li tippreżenta l-aħjar kwalità meta mqabbla mal-prezz. Biex isir dan, huma jiddeterminaw il-kriterji ekonomiċi u kwalitattivi li, fl-intier tagħhom, għandhom jagħmluha possibbli għall-awtoritajiet/entitajiet kontraenti li jiddeterminaw l-offerta l-aktar ekonomikament vantaġġjuża għall-awtorità/entità kontraenti. Id-determinazzjoni ta’ dawn il-kriterji tiddependi fuq l-oġġett tal-kuntratt billi dawn għandhom jippermettu l-evalwazzjoni tal-livell ta’ prestazzjoni propost minn kull offerta fid-dawl tal- oġġett tal-kuntratt, kif iddefinit fl-ispeċifikazzjonijiet tekniċi, kif ukoll biex titkejjel ir-relazzjoni tal-kwalità meta mqabbla mal-prezz ta’ kull offerta. (72) Il-konformità mal-obbligi tat-trasparenza u tal-kompetizzjoni għandha tiġi żgurata permezz ta’ sistema ta’ reviżjoni effiċjenti, ibbażata fuq is-sistema li d-Direttivi tal-Kunsill 89/665/KEE ( 15 ) u 92/13/KEE ( 16 ), kif emendati bid-Direttiva 2007/66/KE tal-Parlament Ewropew u tal-Kunsill ( 17 ), jipprevedu għal kuntratti koperti mid-Direttivi 2004/17/KE u 2004/18/KE. B’mod partikolari, għandha jkun hemm il-possibbiltà li tiġi kkontestata l-proċedura tal-għoti tal-kuntratt qabel ma jkun iffirmat il-kuntratt, u l-istess il-garanziji meħtieġa għall-effiċjenza tar-reviżjoni bħall-perjodu sospensiv. Għandu jsir provvediment ukoll għall-possibbiltà li jiġu kkontestati l-kuntratti diretti illegali konklużi bi ksur ta’ din id-Direttiva. (73) Madankollu, il-proċeduri ta’ reviżjoni għandhom jikkunsidraw il-ħarsien tal-interessi tad-difiża u tas-sigurtà fir-rigward tal-proċeduri tal-korpi ta’ reviżjoni, l-għażla ta’ miżuri interim jew il-penali għall-ksur tal-obbligi tat-trasparenza u tal-kompetizzjoni. B’mod partikolari, l-Istati Membri għandhom ikunu jistgħu jipprevedu li l-korp ta’ reviżjoni indipendenti mill-awtorità/entità kontraenti ma jkunx jista’ jikkunsidra kuntratt ineffettiv, minkejja li jkun ingħata kontra l-liġi għar-raġunijiet imsemmija f’din id-Direttiva, fejn isib, wara li jkun eżamina l-aspetti rilevanti kollha, li ċ-ċirkostanzi mhux tas-soltu tal-każ ikkonċernat jeħtieġu li jiġu osservati ċerti raġunijiet imperattivi relatati ma’ interess ġenerali. Minħabba n-natura u l-karatteristiċi tax-xogħlijiet, il-provvisti u s-servizzi koperti b’din id-Direttiva, dawn ir-raġunijiet imperattivi għandom l-ewwel u qabel kollox ikunu relatati mal-interessi ġenerali tad-difiża u s-sigurtà tal-Istati Membri. Dan jista’ jkun il-każ, pereżempju, meta l-ineffettività ta’ kuntratt tipperikola b’mod serju mhux biss it-twettiq tal-proġett speċifiku li jkun l-għan tal-kuntratt, iżda l-eżistenza nnifisha ta’ programm usa’ tad-difiża u/jew tas-sigurtà li l-proġett ikun parti minnu. (74) Ċerti kondizzjonijiet tekniċi, u notevolment dawk relatati mal-avviżi, mar-rapporti tal-istatistika kif ukoll in-nomenklatura użata u l-kondizzjonijiet ta’ referenza għal dik in-nomenklatura, jeħtieġ li jiġu adottati u emendati fid-dawl tat-tibdil tar-rekwiżiti tekniċi. Ikun xieraq għalhekk li tkun prevista proċedura ta’ adozzjoni flessibbli u rapida għal dan il-għan. (75) Il-miżuri meħtieġa għall-implimentazzjoni ta’ din id-Direttiva għandhom jiġu adottati skont id-Deċiżjoni tal-Kunsill 1999/468/KE tat-28 ta’ Ġunju 1999 li tipprovdi l-proċeduri għall-eżerċizzju tas-setgħat tal-implimentazzjoni konferiti fuq il-Kummissjoni ( 18 ). (76) B’mod partikolari, il-Kummissjoni għandha tingħata s-setgħa tirrivedi l-ammonti ta’ limitu għal kuntratti billi tallinjahom mal-limiti stabbiliti fid-Direttiva 2004/17/KE u temenda ċerti numri ta’ referenza fin-nomenklatura CPV u l-proċedura għal referenza fin-notifiki għal ċerti intestaturi fis-CPV kif ukoll id-dettalji tekniċi u karatteristiċi ta’ tagħmir għar-riċevuta elettronika. Billi dawk il-miżuri huma ta’ kamp ta’ applikazzjoni ġenerali u huma mfassla biex jemendaw elementi mhux essenzjali ta’ din id-Direttiva, huma għandhom jiġu adottati skont il-proċedura regolatorju bi skrutinju prevista fl-Artikolu 5a tad-Deċiżjoni 1999/468/KE. (77) Fejn, għal raġunijiet imperattivi ta’ urġenza, il-limiti ta’ żmien normali għal proċedura regolatorji bi skrutinju ma jistgħux jintlaħqu, il-Kummissjoni għandha tapplika l-proċedura prevista fl-Artikolu 5a(6) tad-Deċiżjoni 1999/468/KE għall-adozzjoni ta’ dawk il-miżuri. (78) Konformement mal-punt 34 tal-Ftehim Interistituzzjonali dwar leġislazzjoni aħjar ( 19 ), l-Istati Membri huma mħeġġa jfasslu, għalihom infushom u fl-interess tal-Komunità, it-tabelli tagħhom, li, sa fejn ikun possibbli, juru l-korrelazzjoni bejn din id-Direttiva u l-miżuri ta’ traspożizzjoni, u jagħmluhom pubbliċi. (79) Il-Kummissjoni għanda twettaq evalwazzjoni perjodika sabiex teżamina jekk is-suq tat-tagħmir tad-difiża hux qed jiffunzjona b’mod miftuħ, trasparenti u kompetittiv, inkluż l-impatt ta’ din id-Direttiva fuq is-suq, per eżempju fuq l-involviment tal-SMEs, Billi: ADOTTAW DIN ID-DIRETTIVA:







WERREJ TITOLU I DEFINIZZJONIJIET, KAMP TA’ APPLIKAZZJONI U PRINĊIPJI ĠENERALI Artikolu 1. Definizzjonijiet Artikolu 2. Kamp ta’ applikazzjoni Artikolu 3. Kuntratti mħallta Artikolu 4. Prinċipji ta’ l għoti ta’ kuntratti TITOLU II REGOLI DWAR IL-KUNTRATTI KAPITOLU I Dispożizzjonijiet ġenerali Artikolu 5. Operaturi ekonomiċi Artikolu 6. Obbligi ta’ kunfidenzjalità tal awtoritajiet/entitajiet kontraenti Artikolu 7. Protezzjoni ta’ informazzjoni kklassifikata KAPITOLU II Limiti minimi, korpi ċentrali ta’ xiri u esklużjonijiet Taqsima 1. Limiti minimi Artikolu 8. Limiti minimi għall-kuntratti Artikolu 9. Metodi ta’ kalkolu tal valur stmat tal kuntratti u tal ftehim qafas Taqsima 2. Korpi ċentrali ta’ xiri Artikolu 10. Kuntratti u ftehim qafas mogħtija minn korpi ċentrali ta’ xiri Taqsima 3. Kuntratti esklużi Artikolu 11. Użu ta’ esklużjonijiet Artikolu 12. Kuntratti mogħtija skont regoli internazzjonali Artikolu 13. Esklużjonijiet speċfiċi Taqsima 4. Arranġamenti speċjali Artikolu 14. Kuntratti riservati KAPITOLU III Arranġamenti għal kuntratti ta’ servizz Artikolu 15. Kuntratti ta’ servizz elenkati fl-Anness I Artikolu 16. Kuntratti ta’ servizz elenkati fl-Anness II Artikolu 17. Kuntratti mħallta li jinkludu servizzi elenkati fl-Annessi I u II KAPITOLU IV Regoli preċiżi dwar id-dokumentazzjoni tal-kuntratt Artikolu 18. Speċifikazzjonijiet Tekniċi Artikolu 19. Varjanti Artikolu 20. Kondizzjonijiet għall-eżekuzzjoni ta’ kuntratti Artikolu 21. Subkuntrattar Artikolu 22. Sigurtà tal-Informazzjoni Artikolu 23. Sigurtà tal-provvista Artikolu 24. Obbligi relatati mat-taxxa, mal-protezzjoni ta’ l ambjent, mad-dispożizzjonijiet għal protezzjoni ta’ l impjieg u mal-kondizzjonijiet tax xogħol KAPITOLU V Proċeduri Artikolu 25. Proċeduri applikabbli Artikolu 26. Proċedura nnegozjata bil-pubblikazzjoni ta’ avviż ta’ kuntratt Artikolu 27. Djalogu kompetittiv Artikolu 28. Każijiet li jiġġustifikaw l-użu tal-proċedura nnegozjatamingħajr pubblikazzjoni ta’ avviż ta’ kuntratt Artikolu 29. Strumenti ta’ ftehim qafas KAPITOLU VI Regoli dwar reklamar u trasparenza Taqsima 1. Pubblikazzjoni tal-avviżi Artikolu 30. Avviżi Artikolu 31. Pubblikazzjoni mhux obbligatorja Artikolu 32. Forma u mod ta’ kif jiġu ppubblikati l avviżi Taqsima 2. Limiti ta’ żmien Artikolu 33. Limiti ta’ żmien għar-riċezzjoni ta’ talbiet għall-parteċipazzjoni u għar-riċezzjoni ta’ offerti Taqsima 3. Kontenut u mezzi ta’ trasmissjoni tal-informazzjoni Artikolu 34. Stediniet għall-preżentazzjoni tal-offerti, għan-negozjar jew għad-djalogar Artikolu 35. Informazzjoni għall-kandidati u għal offerenti Taqsima 4. Il-komunikazzjonijiet Artikolu 36. Regoli applikabbli għall-komunikazzjoni Taqsima 5. Rapporti Artikolu 37. Kontenut tar-rapporti KAPITOLU VII Twettiq tal-proċedura Taqsima 1. Dispożizzjonijiet ġenerali Artikolu 38. Verifika tal kapaċità tal-kandidati u għażla tal-parteċipanti, għoti tal-kuntratti Taqsima 2. Kriterji għal għażla kwalitattiva Artikolu 39. Sitwazzjoni personali tal-kandidat jew ta’ offerent Artikolu 40. Idoneità għall-eżerċizzju tal-attività professjonali Artikolu 41. Kapaċità ekonomika u finanzjarja Artikolu 42. Kapaċitajiet tekniċi u/jew professjonali Artikolu 43. Standards ta’ sistemi ta’ amministrazzjoni tal-kwalità Artikolu 44. Standards ta’ ġestjoni ambjentali Artikolu 45. Dokumentazzjoni u informazzjoni addizzjonali Artikolu 46. Listi uffiċjali ta’ operaturi ekonomiċi approvati u ċertifikazzjoni minn korpi stabbiliti taħt il-liġi li tirregola s settur pubbliku jew is-settur privat Taqsima 3. Għoti tal-kuntratt Artikolu 47. Kriterji għall-għoti tal-kuntratti Artikolu 48. Użu ta’ rkantijiet elettroniċi Artikolu 49. Offerti anormalment baxxi TITOLU III REGOLI APPLIKABBLI GĦAS-SUBKUNTRATTAR KAPITOLU I Subkuntratti mogħtija minn offerenti li ngħataw kuntratt u li ma jkunux awtoritajiet/entitajiet kontraenti Artikolu 50. Kamp ta’ applikazzjoni Artikolu 51. Prinċipji Artikolu 52. Limiti minimi u regoli dwar ir-reklamar Artikolu 53. Kriterji għall-għażla kwalitattiva tas-subkuntratturi KAPITOLU II Subkuntratti mogħtija minn offerenti li ngħataw kuntratt u li jkunu awtoritajiet/entitajiet kontraenti Artikolu 54. Proċeduri applikabbli TITOLU IV REGOLI APPLIKABBLI GĦAR-REVIŻJONIJIET Artikolu 55. Kamp ta’ applikazzjoni u disponibbiltà tal-proċeduri ta’ reviżjoni Artikolu 56. Rekwiżiti għall-proċeduri ta’ reviżjoni Artikolu 57. Perijodu sospensiv Artikolu 58. Derogi mill-perijodu sospensiv Artikolu 59. Limiti ta’ żmien għall-applikazzjoni għar reviżjoni Artikolu 60. Ineffettività Artikolu 61. Ksur ta’ dan it-Titolu u penali alternattivi Artikolu 62. Limiti ta’ żmien Artikolu 63. Mekkaniżmu korrettiv Artikolu 64. Kontenut ta’ avviż għal trasparenza ex-ante volontarja TITOLU V OBBLIGI STATISTIĊI, SETGĦAT EŻEKUTORJI U DISPOŻIZZJONIJIET FINALI Artikolu 65. Obbligi statistiċi Artikolu 66. Kontenut tar-rapport statistiku Artikolu 67. Kumitat Konsultattiv Artikolu 68. Reviżjoni tal-limiti minimi Artikolu 69. Emendi Artikolu 70. Emendament tad-Direttiva 2004/17/KE Artikolu 71. Emendament tad-Direttiva 2004/18/KE Artikolu 72. Traspożizzjoni Artikolu 73. Reviżjoni u rappurtar Artikolu 74. Dħul fis seħħ Artikolu 75. Indirizzati ANNESSI Anness I Servizzi msemmija fl-Artikoli 2 u 15 Anness II Servizzi msemmija fl-Artikoli 2 u 16 Anness III Definizzjoni ta’ ċerti speċifikazzjonijiet tekniċi msemmija fl Artikolu 18 Anness IV Informazzjoni li għandha tidher fl-avviżi msemmija fl-Artikolu 30 Anness V Informazzjoni li għandha tidher fl-avviżi tas subkuntrattar imsemmija fl-Artikolu 52 Anness VI Karatteristiċi rigward il-pubblikazzjoni Anness VII Reġistri Anness VIII Rekwiżiti relatati mal-mezzi biex jaslu talbiet għall-parteċipazzjoni u offerti b’mod elettroniku







TITOLU I

DEFINIZZJONIJIET, KAMP TA’ APPLIKAZZJONI, U PRINĊIPJI ĠENERALI

Artikolu 1

Definizzjonijiet

Għall-finijiet ta’ din id-Direttiva, dawn id-definizzjonijiet għandhom japplikaw:

(1) “Vokabularju komuni tal-Akkwist” (Common Procurement Vocabulary, CPV) tfisser in-nomenklatura ta’ referenza applikabbli għall-kuntratti mogħtija minn awtoritajiet/entitajiet kontraenti, kif adottata mir-Regolament (KE) Nru 2195/2002;

(2) “Kuntratt” tfisser kuntratt bil-ħlas miftiehem bil-miktub kif definit fl-Artikolu 1(2)(a) tad-Direttiva 2004/17/KE u fl-Artikolu 1(2)(a) tad-Direttiva 2004/18/KE;

(3) “Kuntratt ta’ xogħlijiet” tfisser kuntratt li jkopri l-eżekuzzjoni, jew b’mod konġunt il-kunċett u l-eżekuzzjoni, ta’ xogħol relatat ma’ waħda mill-attivitajiet imsemmija fid-Diviżjoni 45 tas-CPV jew ta’ xogħol, kif ukoll it-twettiq, b’liema mezz li jkun, ta’ xogħol li jikkorrispondi għall-ħtiġijiet stabbiliti mill-awtorità/entità kontraenti. “Xogħol” tfisser ir-riżultat ta’ xogħlijiet ta’ bini jew ta’ inġinerija ċivili meħudin globalment li huwa suffiċjenti fih innifsu biex jissodisfa funzjoni ekonomika jew teknika;

(4) “Kuntratt ta’ provvista” tfisser kuntratt minbarra kuntratt ta’ xogħlijiet li għandu bħala għan ix-xiri, il-leasing, il-kiri jew il-hire purchase, bl-għażla ta’ xiri jew mingħajrha, ta’ prodotti. Kuntratt li għandu bħala l-għan tiegħu l-provvista ta’ prodotti, li jkopri wkoll, bħala materja inċidentali, operati ta’ tfittxija ta’ post (siting) u stallazzjoni għandu jitqies bħala “kuntratt ta’ provvista”;

(5) “Kuntratt ta’ servizzi” tfisser kuntratt minbarra kuntratt ta’ xogħlijiet jew ta’ provvista li għandu bħala għan il-provvista ta’ servizzi. Kuntratt li għandu bħala l-għan tiegħu kemm il-prodotti kif ukoll is-servizzi għandu jitqies bħala “kuntratt ta’ servizz” jekk il-valur tas-servizzi msemmija jaqbeż dak tal-prodotti koperti mill-kuntratt. Kuntratt, li għandu bħala għan tiegħu s-servizzi u li jinkludi attivitajiet imsemmija fid-Diviżjoni 45 tal-“Vokabularju Komuni tal-Akkwist” li huma biss fuq bażi sekondarja meta mqabbla mal-għan prinċipali tal-kuntratt, huwa kkunsidrat bħala kuntratt ta’ servizzi;

(6) “Tagħmir militari” tfisser tagħmir speċifikament iddisinjat jew adattat għal skopijiet militari, maħsub biex jintuża bħala arma, munizzjon jew materjal tal-gwerra;

(7) “Tagħmir sensittiv”, “xogħlijiet sensittivi” u “servizzi sensittivi” tfisser tagħmir, xogħlijiet u servizzi għal skopijiet ta’ sigurtà, li jinvolvu, jeħtieġu u/jew fihom informazzjoni kklassifikata;

(8) “Informazzjoni kklassifikat” tfisser kwalunkwe informazzjoni jew materjal, irrispettivament mill-forma, natura jew mod ta’ trażmissjoni tiegħu, li jkun ingħata ċertu livell ta’ klassifikazzjoni ta’ sigurtà jew livell ta’ protezzjoni, u li, fl-interess tas-sigurtà nazzjonali u bi qbil mal-liġijiet, ir-regolamenti, jew id-dispożizzjonijiet nazzjonali fis-seħħ fl-Istat Membru kkonċernat, teħtieġ protezzjoni kontra misapproprjazzjoni, qerda, tneħħija, żvelar, telf jew aċċess minn kwalunkwe individwu mhux awtorizzat, jew kwalunkwe tip ieħor ta’ kompromess;

(9) “Il-Gvern” tfisser il-gvern statali, reġjonali jew lokali ta’ Stat Membru jew ta’ pajjiż terz;

(10) “Kriżi” tfisser kwalunkwe sitwazzjoni fi Stat Membru jew f’pajjiż terz fejn ikun seħħ avveniment ta’ ħsara li b’mod ċar jissupera d-dimensjonijiet ta’ avvenimenti ta’ ħsara fil-ħajja ta’ kuljum u li b’mod sostanzjali jipperikola jew jirrestringi l-ħajja u s-saħħa ta’ ħafna nies, jew ikollu impatt sostanzjali fuq il-valuri tal-proprjetà jew li jeħtieġ miżuri sabiex il-popolazzjoni tiġi pprovduta bin-neċessitajiet; jitqies ukoll li nħolqot kriżi jekk dan l-avveniment ta’ ħsara jkun meqjus immedjat; kunflitti bl-armi u gwerer għandhom jitqiesu bħala kriżijiet għall-finijiet ta’ din id-Direttiva;

(11) “Ftehim qafas” tfisser ftehim milħuq bejn awtorità/entità kontraenti waħda jew aktar u operatur ekonomiku wieħed jew aktar li għandu l-għan li jistabbilixxi t-termini li jirregolaw il-kuntratti li għandhom jingħataw matul perijodu fiss, notevolment f’dak li għandu x’jaqsam mal-prezzijiet, u, jekk ikun il-każ, il-kwantitajiet previsti;

(12) “Irkant elettroniku” tfisser huwa proċess ripetittiv li jinvolvi mezz elettroniku għall-preżentazzjoni ta’ prezzijiet ġodda, riveduti ‘l isfel, u/jew valuri ġodda rigward ċerti elementi ta’ offerti, li jseħħ wara evalwazzjoni sħiħa inizjali tal-offerti, li jippermettilhom li jitqiegħdu f’ordni permezz ta’ metodi awtomatiċi ta’ evalwazzjoni. Sussegwentement, ċerti kuntratti tas-servizzi u ċerti kuntratti tax-xogħlijiet li għandhom bħala suġġett esekuzzjoni intelletwali, bħal ma hu x-xogħol tad-disinn, m’għandhomx ikunu l-oġġett ta’ rkanti elettroniċi;

(13) “Kuntrattur”, “fornitur” u “min jipprovdi servizzi” tfisser kwalunkwe persuna fiżika jew morali jew entità pubblika jew grupp ta’ dawn il-persuni u/jew korpi li joffru fis-suq li jwettqu xogħlijiet, jipprovdu prodotti u servizzi, rispettivament;

(14) “Operatur ekonomiku” tfisser kuntrattur, fornitur jew min jipprovdi servizzi;

(15) “Kandidat” tfisser operatur ekonomiku li jkun talab stedina għall-parteċipazzjoni fi proċedura ristretta jew innegozjata jew fi djalogu kompetittiv;

(16) “offerent” tfisser operatur ekonomiku li jkun ippreżenta offerta fi proċedura ristretta jew innegozjata jew fi djalogu kompetittiv;

(17) “awtorità/entità kontraenti” tfisser awtorità kontraenti kif imsemmi fl-Artikolu 1(9) tad-Direttiva 2004/18/KE u entità kontraenti kif imsemmi fl-Artikolu 2 tad-Direttiva 2004/17/KE;

(18) “Korpi ċentrali ta’ xiri” tfisser awtorità/entità kontraenti kif imsemmi fl-Artikolu 1(9) tad-Direttiva 2004/18/KE u fl-Artikolu 2(1) tad-Direttiva 2004/17/KE jew korp pubbliku Ewropew li: — jakkwista provvisti u/jew servizzi maħsuba għal awtorità/entità kontraenti, jew — jagħti kuntratt jew jikkonkludi ftehim qafas għal xogħlijiet, provvisti jew servizzi maħsuba għal awtorità/entità kontraenti;

(19) “Proċedura ristretta” tfisser proċedura li permezz tagħha kwalunkwe operatur ekonomiku jista’ jitlob li jipparteċipa u fejn huma biss dawk l-operaturi ekonomiċi mistiedna mill-awtoritajiet/entità kontraenti li jistgħu jagħmlu offerta;

(20) “Proċedura nnegozjata” tfisser proċedura li fiha l-awtoritajiet/entità kontraenti tistieden lill-operaturi ekonomiċi tal-għażla tagħha u tinnegozja magħhom il-kondizzjonijiet tal-kuntratt;

(21) “Djalogu kompetittiv” tfisser proċedura, li għaliha kwalunkwe operatur ekonomiku jista’ jitlob li jipparteċipa u li fiha l-awtorità/entità kontraenti tmexxi djalogu mal-kandidati ammessi f’din il-proċedura, sabiex tiġi żviluppata soluzzjoni waħda jew aktar kapaċi li tikkorrispondi mal-ħtiġijiet u li abbażi tagħha l-kandidati magħżula jkunu mistiedna jerġgħu jippreżentaw offerta. Għall-finijiet ta’ rikors għall-proċedura msemmija fl-ewwel subparagrafu, kuntratt huwa kkunsidrat li huwa “partikolarment kumpless” fejn l-awtorità/entità kontraenti mhijiex oġġettivament f’pożizzjoni: — li tiddefinixxi, konformement mal-Artikolu 18(3) (b), (c) jew (d), il-mezzi tekniċi li jistgħu jikkorrispondu għall-ħtiġijiet jew l-objettivi tagħha, u/jew, — li tistabbilixxi s-sistema ġuridika u/jew finanzjarja ta’ proġett;

(22) “Subkuntratt” tfisser kuntratt bil-ħlas miftiehem bil-miktub bejn offerent li jingħata kuntratt u operatur ekonomiku jew aktar bil-għan li jkun esegwit dak il-kuntratt u li għandu bħala objettiv xogħlijiet, provvista ta’ prodotti jew l-għoti ta’ servizzi;

(23) “Impriża relatata” tfisser kull impriża li biha offerent li jingħata kuntratt jista’ jeżerċita influwenza dominanti, kemm jekk diretta jew indiretta, jew kull impriża li tista’ teżerċita xi influwenza dominanti fuq offerent li jingħata kuntratt jew li, bħal offerent li jingħata kuntratt ikun suġġett għall-influwenza dominanti ta’ impriża oħra bħala riżultat ta’ pussess, partiċepazzjoni finanzjarja jew regoli li jikkontrollawha. Influwenza dominanti min-naħa ta’ xi impriża hija preżunta meta, direttament jew indirettament tkun relatata ma’ garanzija oħra, hija: — jkollha maġġoranza tal-kapital sottoskritt tal-intrapriża; — tikkontrolla maġġoranza ta’ voti marbutin mal-ishma maħruġa mill-intrapriża; jew — tista’ taħtar aktar min-nofs tal-korp amministrattiv, maniġerjali jew superviżorju tal-impriża.

(24) “Miktub(a)” jew “bil-miktub” tfisser kwalunkwe ġabra ta’ kliem jew ta’ ċifri li tista’ tinqara, riprodotta, imbagħad ikkomunikata. Din il-ġabra tista’ tinkludi informazzjoni trasmessa u miżmuma permezz ta’ mezzi elettroniċi;

(25) “Mezz elettroniku” tfisser mezz li juża tagħmir elettroniku għall-ipproċessar (inkluż il-kompressjoni diġitali) u l-istokkjar ta’ data, u li juża x-xandir, it-twassil u r-riċeviment b’fili, bir-radju, b’mezzi ottiċi jew b’mezzi elettromanjetiċi oħrajn;

(26) “Ċiklu tal-ħajja” tfisser l-istadji kollha suċċessivi tal-prodotti, i.e. ir-riċerka u l-iżvilupp, l-iżvilupp industrijali, il-produzzjoni, it-tiswija, l-immodernizzar, il-modifikazzjoni, il-manutenzjoni, il-loġistika, it-taħriġ, l-ittestjar, l-irtirar u r-rimi;

(27) “Riċerka u żvilupp” tfisser l-attivitajiet kollha li jinkludu riċerka fundamentali, riċerka applikata u żvilupp sperimentali, fejn tal-aħħar tista’ tinkludi l-produzzjoni ta’ dimostraturi teknoloġiċi, i.e. tagħmir li juri l-prestazzjoni ta’ kunċett jew teknoloġija ġdida f’ambjent rilevanti jew rappreżentattiv;

(28) “Xiri għal skopijiet ċivili” tfisser kuntratti li mhumiex koperti mill-Artikolu 2, dwar l-akkwist ta’ prodotti, xogħlijiet jew servizzi mhux militari għal skopijiet loġistiċi u konklużi bi qbil mal-kondizzjonijiet speċifikati fl-Artikolu 17.

Artikolu 2

Kamp ta’ applikazzjoni

Suġġett għall-Artikoli 30, 45, 46, 55 u 296 tat-Trattat, din id-Direttiva għandha tapplika għall-kuntratti mogħtija fl-oqsma tad-difiża u s-sigurtà li għandhom bħala għan:

(a) il-forniment ta’ apparat militari, kif ukoll ta’ kwalunkwe parti, komponent u/jew muntaġġ tagħhom;

(b) il-forniment ta’ apparat sensittiv, kif ukoll ta’ kwalunkwe parti, komponent u/jew muntaġġ tagħhom;

(ċ) xogħlijiet, provvista u servizzi direttament relatati mat-tagħmir imsemmi fil-punti (a) u (b) għall-elementi kollha jew parti minnhom taċ-ċiklu tal-ħajja tagħhom;

(d) xogħlijiet u servizzi speċifikament għal skopijiet militari, jew xogħlijiet sensittivi u servizzi sensittivi.

Artikolu 3

Kuntratti mħallta

1. Kuntratt li għandu bħala l-għan tiegħu xogħlijiet, provvista jew servizzi li jaqgħu fil-kamp ta’ applikazzjoni ta’ din id-Direttiva u parzjalment fil-kamp ta’ applikazzjoni tad-Direttiva 2004/17/KE jew tad-Direttiva 2004/18/KE għandhom jingħataw bi qbil ma’ din id-Direttiva, sakemm l-għoti ta’ kuntratt singolu ikun ġustifikat għal raġunijiet oġġettivi.

2. L-għoti ta’ kuntratt li għandu bħala l-għan tiegħu xogħlijiet, provvista jew servizzi li jaqgħu parzjalment fil-kamp ta’ applikazzjoni ta’ din id-Direttiva, bil-parti l-oħra li ma taqax taħt din id-Direttiva, jew id-Direttiva 2004/17/KE jew id-Direttiva 2004/18/KE, m’ghandux ikun suġġett għal din id-Direttiva, sakemm l-għoti ta’ kuntratt singolu ikun ġustifikat għal raġunijiet oġġettivi.

3. Id-deċiżjoni li jingħata kuntratt singolu ma tistax, madankollu, tittieħed biex teskludi kuntratti milli japplikaw din id-Direttiva, jew id-Direttiva 2004/17/KE jew id-Direttiva 2004/18/KE.

Artikolu 4

Prinċipji tal-għoti ta’ kuntratti

L-awtoritajiet/entitajiet kontraenti għandhom jittrattaw lill-operaturi ekonomiċi fuq livell ugwali, b’mod mhux diskriminatorju u għandhom jaġixxu b’trasparenza.







TITOLU II

REGOLI DWAR KUNTRATTI







KAPITOLU I

Dispożizzjonijiet ġenerali

Artikolu 5

Operaturi ekonomiċi

1. Il-kandidati jew offerenti li, skont il-leġislazzjoni tal-Istat Membru fejn huma stabbiliti, huma awtorizzati jipprovdu s-servizz in kwistjoni, ma jistgħux jiġu rrifjutati biss minħabba l-fatt li huma kienu obbligati, skont il-leġislazzjoni tal-Istat Membru fejn il-kuntratt huwa allokat, li jkunu jew persuni fiżiċi, jew persuni ġuridiċi.

1. Madankollu, għall-kuntratti ta’ servizzi u ta’ xogħlijiet, kif ukoll għall-kuntratti ta’ provvisti li jinkludu, barra minn hekk, servizzi u/jew xogħlijiet ta’ tqegħid u installazzjoni, il-persuni ġuridiċi jistgħu jkunu obbligati li jindikaw fit-talbiet tagħhom għall-parteċipazzjoni jew fl-offerti tagħhom, l-ismijiet u l-kwalifiki professjonali tal-persunal li jkunu inkarigati mill-eżekuzzjoni tal-kuntratt in kwistjoni.

2. Gruppi ta’ operaturi ekonomiċi jistgħu jitfgħu l-offerti jew joħorġu bħala kandidati. Biex jitfgħu l-offerta jew it-talba għall-parteċipazzjoni, dawn il-gruppi ma jistgħux jintalbu li jkollhom xi forma ġuridika determinata mill-awtoritajiet/entitajiet kontraenti; iżda, il-grupp magħżul jista’ jkollu bżonn li jagħmel hekk meta jingħata l-kuntratt, sakemm din il-bidla hija meħtieġa għall-esekuzzjoni sodisfaċenti tal-kuntratt.

Artikolu 6

Obbligi ta’ kunfidenzjalità tal-awtoritajiet/entitajiet kontraenti

Mingħajr preġudizzju għad-dispożizzjonijiet ta’ din id-Direttiva, notevolment dawk relatati mal-obbligi tar-reklamar tal-kuntratti mogħtija u tal-għoti ta’ informazzjoni lill-kandidati u offerenti dwar id-deċiżjonijiet tagħha kif previst fl-Artikolu 32(3) u fl-Artikolu 35, u konformement mal-liġi nazzjonali li għaliha tkun suġġetta l-awtorità/entità kontraenti, partikolarment leġiżlazzjoni dwar aċċess għal informazzjoni, l-awtorità/entità kontraenti, suġġetta għad-drittijiet kuntrattwali miksuba, m’għandhiex tagħti t-tagħrif li l-operaturi ekonomiċi jkunu kkomunikawlha b’mod kunfidenzjali; informazzjoni bħal din tinkludi, partikolarment, sigrieti tekniċi jew kummerċjali u l-aspetti kunfidenzjali tal-offerti.

Artikolu 7

Protezzjoni ta’ informazzjoni kklassifikata

L-awtoritajiet/entitajiet kontraenti jistgħu jimponu fuq operaturi ekonomiċi rekwiżiti bil-għan li jipproteġu l-informazzjoni kklassifikata li huma jikkomunikaw tul il-proċedura tat-tfigħ tal-offerti u tal-kuntratt. Huma jistgħu ukoll jitolbu lil dawn l-operaturi ekonomiċi li jiżguraw li s-subkuntratturi jkunu konformi ma’ dawn ir-rekwiżiti.







KAPITOLU II

Limiti minimi, korpi ċentrali ta’ xiri u esklużjonijiet







Taqsima 1

Limiti minimi

Artikolu 8

Ammonti tal-limiti minimi għal kuntratti

Din id-Direttiva għandha tapplika għall-kuntratti li l-valur stmat tagħhom eskluża t-taxxa fuq il-valur miżjud (VAT) ikun mhux inqas mil-limiti minimi li ġejjin:

(a) ►M1 EUR 387 000 ◄ għal kuntratti ta’ provvista u ta’ servizzi;

(b) ►M1 EUR 4 845 000 ◄ għall-kuntratti ta’ xogħlijiet.

Artikolu 9

Metodi ta’ kalkolu tal-valur stmat ta’ kuntratt u ta’ ftehim qafas

1. Il-kalkolu tal-valur stmat ta’ kuntratt huwa bbażat fuq l-ammont totali li għandu jitħallas, eskluża l-VAT, stmat mill-awtorità/entità kontraenti. Dan il-kalkolu għandu jieħu kont l-ammont kollu stmat, inkluża kwalunkwe forma eventwali ta’ għażla u t-tiġdid eventwali tal-kuntratt.

1. Fejn l-awtorità/entità kontraenti tipprovdi għal għotjiet jew pagamenti lil kandidati jew offerenti, għandha tieħu kont tagħhom meta tikkalkula l-valur stmat tal-kuntratt.

2. Din l-istima għandha tkun valida fil-mument ta’ meta jintbagħat l-avviż ta’ kuntratt, kif speċifikat fl-Artikolu 32(2), jew, fil-każijiet fejn avviż bħal dan ma jkunx meħtieġ, fil-mument meta l-awtorità/entità kontraenti tibda l-proċedura ta’ għoti tal-kuntratt.

3. L-ebda proġett ta’ xogħol jew xiri propost biex jikseb ċerta kwantità ta’ provvisti u/jew ta’ servizzi ma jista’ jkun maqsum biex joħloq kuntratti essenzjalment identiċi, separati u parżjali jew b’mod ieħor imqassam sabiex tiġi evitata l-applikazzjoni ta’ din id-direttiva għalih.

4. Għall-kuntratti ta’ xogħlijiet, il-kalkolu tal-valur stmat għandu jieħu kont tal-ammont tax-xogħlijiet kif ukoll il-valur totali stmat tal-provvista meħtieġa għall-eżekuzzjoni tax-xogħlijiet u għandhom jitqiegħdu għad-dispożizzjoni tal-kuntrattur mill-awtoritajiet/entitajiet kontraenti.

(a) Fejn jew xiri propost ta’ servizzi jista’ jirriżulta fl-għoti ta’ kuntratti fl-istess ħin fil-forma ta’ lottijiet separati, għandu jitqies il-valur totali stmat tat-totalità ta’ dawn il-lottijiet. Meta l-valur kumulattiv tal-lottijiet huwa ugwali jew jeċċedi l-limitu previst fl-Artikolu 8, din id-Direttiva għandha tapplika għall-għoti ta’ kwalunkwe lott. Madankollu, l-awtoritajiet/entitajiet kontraenti jistgħu jidderogaw l-applikazzjoni ta’ din id-Direttiva fir-rigward ta’ lottijiet li l-valur stmat tagħhom eskluża l-VAT huwa inqas minn EUR 80 000 għas-servizzi u EUR 1 000 000 għax-xogħlijiet u sakemm l-ammont kumulattiv ta’ dawn il-lottijiet ma jeċċedix l-20 % tal-valur kumulattiv tat-totalità tal-lottijiet;

(b) Fejn proposta ta’ akkwist ta’ provvisti simili tista’ tagħti lok għal kuntratti mogħtija fl-istess ħin minn lottijiet separati, il-valur stmat tat-totalità ta’ dawn il-lottijiet għandu jitqies għall-applikazzjoni tal-Artikolu 8 (a) u (b). Meta l-valur kumulattiv tal-lottijiet huwa ugwali jew jeċċedi l-limitu previst fl-Artikolu 8, din id-Direttiva għandha tapplika għall-għoti ta’ kwalunkwe lott. Madankollu, l-awtoritajiet/entitajiet kontraenti jistgħu jidderogaw minn din l-applikazzjoni għal lottijiet li l-valur stmat tagħhom eskluża l-VAT huwa inqas minn EUR 80 000 u sakemm l-ammont kumulattiv ta’ dawn il-lottijiet ma jeċċedix l-20 % tal-valur kumulattiv tat-totalità tal-lottijiet.

6. Għall-kuntratti ta’ provvisti li għandhom bħala suġġett il-leasing, il-kiri jew il-hire purchase ta’ prodotti, il-valur li għandu jittieħed bħala bażi għall-kalkolu tal-valur stmat tal-kuntratt huwa li ġej:

(a) fil-każ ta’ kuntratti b’perijodu determinat, meta dan huwa ugwali jew inqas minn għaxar snin, il-valur totali stmat għall-perijodu tal-kuntratt jew, meta l-perijodu tal-kuntratt huwa iktar minn għaxar snin, il-valur totali inkluż l-ammont stmat tal-valur residwu;

(b) fil-każ ta’ kuntratti b’perijodu mhux determinat jew fejn id-determinazzjoni tal-perijodu tagħhom ma tistax tkun definita, il-valur mensili immultiplikat bi 48.

7. Meta dan jikkonċerna kuntratti ta’ provvisti jew ta’ servizzi regolari jew maħsuba biex ikunu mġedda matul perijodu stipulat, bħala bażi għall-kalkolu tal-valur stmat tal-kuntratti għandu jiġi meqjus:

(a) il-valur totali attwali tal-kuntratti suċċessivi tal-istess tip mogħtija matul it-12-il xahar preċedenti jew fis-sena finanzjarja aġġustata, jekk possibli, biex jittieħed kont tal-bidliet fil-kwantità jew valur li jistgħu jseħħu fil-kors tat-12-il xahar wara l-kuntratt inizjali; jew

(b) il-valur totali stmat tal-kuntratti suċċessivi mogħtija matul it-tnax-il xahar wara l-ewwel kunsinna jew matul is-sena finanzjarja jekk dan huwa iktar minn tnax-il xahar.

7. L-għażla tal-metodu għall-kalkolu tal-valur stmat ta’ kuntratt ma tistax issir bl-intenzjoni li tiġi eskluża mill-kamp ta’ applikazzjoni ta’ din id-Direttiva.

8. Għall-kuntratti ta’ servizzi, il-valur li għandu jittieħed bħala bażi għall-kalkolu tal-valur stmat tal-kuntratt huwa, jekk ikun il-każ, dan li ġej:

(a) għas-servizzi li ġejjin: (i) servizzi ta’ assigurazzjoni: il-premium pagabbli u forom oħra ta’ remunerazzjoni; (ii) kuntratti ta’ disinn: onorarji, kummissjonijiet pagabbli u modi oħrajn ta’ remunerazzjoni;

(b) għall-kuntratti ta’ servizzi li ma jindikawx prezz totali: (i) fil-każ ta’ kuntratti li għandhom perijodu determinat, sakemm dan huwa ugwali jew inqas minn 48 xahar: il-valur totali għall-perijodu kollu tagħhom; (ii) fil-każ ta’ kuntratti li għandhom perijodu mhux stipulat jew iktar minn 48 xahar: il-valur ta’ kwalunkwe xahar immultiplikat bi 48.

9. Għall-ftehim qafas, il-valur li jrid jiġi kkunsidrat huwa l-valur massimu stmat eskluża l-VAT tal-kuntratti kollha maħsuba matul it-total tal-perijodu tal-ftehim qafas.







Taqsima 2

Korpi ċentrali ta’ xiri

Artikolu 10

Kuntratti u ftehim qafas mogħtija minn korpi ċentrali ta’ xiri

1. L-Istati Membri jistgħu jistipulaw li l-awtoritajiet/entitajiet kontraenti jistgħu jixtru xogħlijiet, provvista u/jew servizzi minn jew permezz ta’ korp ċentrali ta’ xiri.

2. L-awtoritajiet/entitajiet kontraenti li jixtru xogħlijiet, provvisti u/jew servizzi minn jew permezz ta’ korp ċentrali ta’ xiri fil-każi stabbiliti fl-Artikolu 1(18) għandhom ikunu meqjusa li kkonformaw ma’ din id-Direttiva safejn:

— il-korp ċentrali ta’ xiri jkun ikkonforma magħha, jew

— meta l-korp ċentrali ta’ xiri ma jkunx l-awtorità/entità kontraenti, ir-regoli tal-għoti tal-kuntratt li jkunu applikati jkunu konformi mad-dispożizzjonijiet ta’ din id-Direttiva u l-kuntratti li jingħataw jistgħu jkunu suġġetti għal rimedji suffiċjenti komparabbli ma’ dawk previsti fit-Titolu IV.







Taqsima 3

Kuntratti esklużi

Artikolu 11

Użu ta’ esklużjonijiet

L-ebda regola, proċedura, programm, ftehim, arrangament jew kuntratt imsemmi f’din it-taqsima ma jista’ jintuża biex ikunu evitati d-dispożizzjoni ta’ din id-Direttiva.

Artikolu 12

Kuntratti mogħtija skont regoli internazzjonali

Din id-Direttiva m’għandhiex tapplika għall-kuntratti regolati minn:

(a) regoli speċifiċi proċedurali skont ftehim internazzjonali jew arranġament bejn Stat Membru wieħed jew aktar u pajjiż terz jew aktar;

(b) regoli speċifiċi proċedurali skont ftehim internazzjonali konkluż jew arranġament dwar l-istazzjonar ta’ truppi u li jikkonċerna l-garanzji mogħtija minn xi Stat Membru jew pajjiż terz;

(ċ) regoli speċifiċi proċedurali ta’ organizzazzjoni internazzjonali, li tixtri għal skopijiet tagħha jew ta’ kuntratti li għandhom jingħataw minn Stat Membru bi qbil ma’ dawk ir-regoli.

Artikolu 13

Esklużjonijiet speċfiċi

Din id-Direttiva m’għandhiex tapplika għal dawn li ġejjin:

(a) kuntratti li għalihom l-applikazzjoni tar-regoli ta’ din id-Direttiva tobbliga Stat Membru li jgħaddi informazzjoni li l-iżvelar tagħha hu jqis kuntrarju għall-interessi essenzjali tas-sigurtà tiegħu;

(b) kuntratti għall attivitajiet tas-servizzi sigrieti;

(ċ) kuntratti mogħtija fil-qafas ta’ programm ta’ koperazzjoni bbażat fuq ir-riċerka u l-iżvilupp li jsir b’mod konġunt bejn għall-inqas żewġ Stati Membri għall-iżvilupp ta’ prodott ġdid u, fejn applikabbli, l-aħħar fażi tal-partijiet kollha jew ta’ partijiet miċ-ċiklu tal-ħajja ta’ dan il-prodott. Meta jkun konkluż programm koperattiv bħal dan bejn Stati Membri biss, l-Istati Membri għandhom jindikaw lill-Kummissjoni s-sehem tal-ispejjeż ta’ riċerka u żvilupp relattivi għall-ispiża globali tal-programm, il-ftehim tal-qsim ta’ spejjeż kif ukoll is-sehem maħsub ta’ xiri għal kull Stat Membru, jekk ikun il-każ;

(d) kuntratti mogħtija f’pajjiż terz, inklużi xiri għal skopijiet ċivili, li jsir meta jkunu skjerati forzi militari barra mit-territorju tal-Unjoni, fejn ħtiġijiet operattivi jitolbu li dawn ikunu konklużi ma’ operaturi ekonomiċi li jinsabu fiz-zona tal-operazzjonijiet;

(e) kuntratti ta’ servizzi li għandhom bħala għan l-akkwist jew il-kiri, ikunu xi jkunu l-arranġamenti finanzjarji, ta’ artijiet, bini eżistenti jew beni mmobiljari oħra jew li jikkonċernaw drittijiet fuq dawn il-beni;

(f) kuntratti mogħtija minn gvern lil gvern ieħor dwar: (i) il-provvista ta’ tagħmir militari jew tagħmir sensittiv, jew (ii) xogħlijiet u servizzi direttament marbuta ma’ dan it-tagħmir, jew (iii) xogħlijiet u servizzi speċifikament għal skopijiet militari, jew xogħlijiet sensittivi u servizzi sensittivi;

(g) servizzi ta’ arbitraġġ u ta’ konċiljazzjoni;

(h) servizzi finanzjarji, bl-eċċezzjoni ta’ servizzi ta’ assigurazzjoni;

(i) kuntratti ta’ impjieg;

(j) servizzi ta’ riċerka u żvilupp minbarra dawk fejn il-benefiċċji tagħhom ikunu esklusivament tal-awtorità/entità kontraenti għall-użu tagħha fl-eżerċizzju tal-attività proprja tagħha dment li l-provvista tas-servizz tkun imħallsa b’mod sħiħ mill-awtorità/entità kontraenti.







Taqsima 4

Arranġamenti speċjali

Artikolu 14

Kuntratti riservati

L-Istati Membri jistgħu jirriservaw id-dritt li jipparteċipaw fi proċeduri ta’ għoti ta’ kuntratti lil workshops prottetti jew jipprovdu li dawn il-kuntratti jitwettqu fil-kuntest ta’ programmi ta’ impjieg protetti fejn ‘il biċċa ‘l kbira tal-impjegati konċernati huma persuni b’diżabbiltà li, minħabba fin-natura jew is-serjetà tad-diżabbiltajiet tagħhom, ma jistgħux iwettqu xogħlijiet f’kondizzjonijiet normali.

L-avviż ta’ kuntratt għandu jagħmel referenza għal din id-disposizzjoni.







KAPITOLU III

Arranġamenti għal kuntratti ta’ servizz

Artikolu 15

Kuntratti ta’ servizz elenkati fl-Anness I

Il-kuntratti li għandhom bħala l-għan tagħhom servizzi koperti bl-Artikolu 2 u li huma elenkati fl-Anness I għandhom jiġu mogħtija taħt l-Artikoli 18 sa 54.

Artikolu 16

Kuntratti ta’ servizz elenkati fl-Anness II

Il-kuntratti li għandhom bħala l-għan tagħhom servizzi koperti bl-Artikolu 2 u li huma elenkati fl-Anness II għandhom jiġu mogħtija biss taħt l-Artikolu 18 u l-Artikolu 32(3).

Artikolu 17

Kuntratti mħallta li jinkludu servizzi elenkati fl-Annessi I u II

Il-kuntratti li għandhom bħala l-oġġett tagħhom servizzi koperti fl-Artikolu 2 li huma elenkati kemm fl-Anness I kif ukoll fl-Anness II għandhom jingħataw taħt l-Artikoli 18 sa 54 fejn il-valur tas-servizzi elenkati fl-Anness I huwa akbar mill-valur tas-servizzi elenkati fl-Anness II. F’każi oħra, il-kuntratti għandhom jingħataw taħt l-Artikolu 18 u l-Artikolu 30(3).







KAPITOLU IV

Regoli preċiżi dwar id-dokumentazzjoni tal-kuntratt

Artikolu 18

Speċifikazzjonijiet Tekniċi

1. L-ispeċifikazzjonijiet tekniċi bħal dawk iddefiniti fil-punt 1) tal-Anness II għandhom jidhru fid-dokumentazzjoni tal-kuntratt, bħall-avviżi ta’ kuntratt, id-dokumenti tal-kuntratt jew id-dokumenti deskrittivi jew id-dokumenti ta’ appoġġ.

2. L-ispeċifikazzjonijiet tekniċi għandhom jippermettu aċċess ugwali lill-offerenti u m’għandhomx ikollhom l-effett li joħolqu ostakli inġustifikati għall-ftuħ tal-kuntratti għall-kompetizzjoni.

3. Mingħajr preġudizzju kemm għar-regoli tekniċi nazzjonali obbligatorji (li jinkludu dawk relatati mas-sikurezza tal-prodott) u kemm għar-rekwiżiti tekniċi li jridu jintlaħqu mill-Istati Membru, skont strumenti standardizzati ta’ ftehim internazzjonali, sabiex jiggarantixxu l-interoperabbiltà meħtieġa minn dawn l-istrumenti ta’ ftehim, u sakemm ikunu kompatibbli mal-liġi Komunitarja, l-ispeċifikazzjonijiet tekniċi għandhom ikunu magħmula:

(a) jew b’referenza għall-ispeċifikazzjonijiet tekniċi ddefiniti fl-Anness III u, b’ordni ta’ preferenza, għal: — standards ċivili nazzjonali li jittrasponu standards Ewropej, — l-approvazzjonijiet tekniċi Ewropej, — l-ispeċifikazzjonijiet tekniċi ċivili komuni, — standards nazzjonali ċivili li jittrasponu l-istandards internazzjonali, — standards oħra ċivili internazzjonali, — sistemi ta’ referenza teknika oħrajn imħejjija minn korpi Ewropej ta’ standardizzazzjoni, jew, meta dawn ma jeżistux, standards oħra civili nazzjonali, l-approvazzjonijiet tekniċi nazzjonali, jew għall-ispeċifikazzjonijiet tekniċi nazzjonali fir-rigward tal-kunċett, il-kalkolu u t-twettiq ta’ xogħlijiet u l-implimentazzjoni tal-prodotti, — speċifikazzjoni tekniċi ċivili li joħorġu mill-industrija u huma sew rikonoxxuti minnha, jew — l-“istandards ta’ difiża” nazzjonali ddefiniti fl-Anness II, punt 3 u speċifikazzjoni ta’ materjal ta’ difiża simili għal dawk l-istandards. Kwalunkwe referenza għandha tkun segwita bit-terminu “jew ekwivalenti”;

(b) jew f’termini ta’ prestazzjoni jew ta’ rekwiżiti funzjonali; tal-aħħar jistgħu jinkludu karatteristiċi ambjentali. Madankollu dawn għandhom ikunu preċiżi biżżejjed li jippermettu lill-offerenti biex jiddeterminaw is-suġġett tal-kuntratt u lill-awtoritajiet/entitajiet kontraenti biex jallokaw il-kuntratt;

(ċ) jew f’termini ta’ prestazzjoni jew rekwiżiti funzjonali msemmija fil-punt (b), billi jirriferu, bħala mezz ta’ preżunzjoni ta’ konformità ma’ tali prestazzjoni jew rekwiżiti funzjonali, għall-ispeċifikazzjonijiet ikkwotati fil-punt (a);

(d) jew b’referenza għall-ispeċifikazzjonijiet imsemmija fil-punt (a) għal ċerti karatteristiċi u għall-prestazzjoni jew rekwiżiti funzjonali msemmija fil-punt (b) għal karatteristiċi oħrajn.

4. Fejn awtorità/entità kontraenti tagħmel użu mill-possibbiltà li tirriferi għall-ispeċifikazzjonijiet imsemmija fil-paragrafu 3 a), ma tistax tirrifjuta offerta għar-raġuni li l-prodotti u s-servizzi offruti m’humiex konformi mal-ispeċifikazzjonijiet li għamlet referenza għalihom, meta l-offerent jagħti prova fl-offerta tiegħu, għas-sodisfazzjon tal-awtorità/entità kontraenti, bi kwalunkwe mezz xieraq, li s-soluzzjonijiet li huwa jipproponi jissodisfaw b’mod ugwali ir-rekwiżiti ddefiniti mill-ispeċifikazzjonijiet tekniċi.

4. Mezz xieraq jista’ jkun dossier tekniku tal-manifattur jew rapport ta’ prova ta’ korp rikonoxxut.

5. Fejn awtorità/entità kontraenti tagħmel użu mill-possibbiltà, prevista fil-paragrafu 3, li tistabbilixxi preskrizzjonijiet f’termini ta’ prestazzjoni jew ta’ eżiġenzi funzjonali, ma tistax tirrifjuta offerta ta’ xogħlijiet, ta’ prodotti jew ta’ servizzi konformi ma’ standard nazzjonali li jittrasponi standard Ewropew, b’approvazzjoni teknika Ewropea, speċifikazzjoni teknika komuni, standard internazzjonali, jew sistema ta’ referenza teknika stabbilita minn korp Ewropew ta’ standardizzazzjoni, jekk dawn l-ispeċifikazzjonijiet jikkonċernaw il-prestazzjonijiet jew ir-rekwiżiti funzjonali li din teħtieġ.

5. Fl-offerta tiegħu, l-offerent għandu jipprova, għas-sodisfazzjon tal-awtorità/entità kontraenti bi kwalunkwe mezz xieraq, li x-xogħol, prodott jew servizzi konformement mal-istandard jissodisfaw il-prestazzjoni jew ir-rekwiżiti funzjonali tal-awtorità/entità kontraenti.

5. Mezz xieraq jista’ jkun dossier tekniku tal-manifattur jew rapport ta’ prova ta’ korp rikonoxxut.

6. Fejn l-awtoritajiet/entitajiet kontraenti jippreskrivu karatteristiċi ambjentali f’termini ta’ prestazzjoni jew ta’ rekwiżiti funzjonali, bħal dawk imsemmija fil-paragrafu 3 b), huma jistgħu jużaw l-ispeċifikazzjonijiet ddettaljati jew, jekk ikun meħtieġ, ta’ partijiet minn dawn, kif iddefiniti mit-tikketti ekoloġiċi Ewropej, (pluri)nazzjonali, jew minn kwalunkwe tikketta ekoloġika oħra sakemm:

— dawn ikunu addattati biex jiddefinixxu l-karatteristiċi tal-provvisti jew tas-servizzi li huma s-suġġett tal-kuntratt,

— ir-rekwiżiti tat-tikketta jkunu żviluppati abbażi ta’ informazzjoni xjentifika,

— it-tikketti ekoloġiċi jkunu adottati permezz ta’ proċedura li għalih jistgħu jipparteċipaw il-partijiet kollha kkonċernati, bħall-korpi governattivi, il-konsumaturi, il-manifatturi, id-distributuri u l-organizzazzjonijiet ambjentali, u

— jkunu aċċessibbli għall-partijiet interessati kollha.

6. L-awtoritajiet/entitajiet kontraenti jistgħu jindikaw li l-prodotti u s-servizzi li jkollhom l-ekotikketta huma meqjusa li jikkonformaw mal-ispeċifikazzjonijiet tekniċi stipulati fid-dokumenti tal-kuntratt; huma għandhom jaċċettaw kwalunkwe mezz xieraq ieħor ta’ prova, bħal dossier tekniku tal-manifattur jew rapport ta’ prova ta’ korp rikonoxxut.

7. B' “organi rikonoxxuti” fis-sens ta’ dan l-Artikolu, hu mifhum il-laboratorji ta’ prova, ta’ kalibrazzjoni, l-korpi ta’ spezzjoni u ta’ ċertifikazzjoni, konformi mal-istandards Ewropej applikabbli.

7. L-awtoritajiet/entitajiet kontraenti għandhom jaċċettaw iċ-ċertifikati maħruġa minn korpi rikonoxxuti fi Stati Membri oħrajn.

8. Sakemm ma jkunux iġġustifikati mis-suġġett tal-kuntratt, l-ispeċifikazzjonijiet tekniċi ma jistgħux isemmu manifattura jew oriġini ddeterminata jew proċedura partikolari, u lanqas jirriferu għal marka, brevett jew tip, oriġini jew produzzjoni ddeterminata li jkollhom l-effett li jiffavorixxu jew iwarrbu ċerti intrapriżi jew ċerti prodotti. Din ir-referenza għandha tiġi awtorizzata, bħala eċċezzjoni, fil-każ fejn deskrizzjoni preċiża u intelliġibbli biżżejjed tas-suġġett tal-kuntratt m’hijiex possibbli bl-applikazzjoni tal-paragrafi 3 u 4; tali referenza għandha tkun segwita bit-terminu “jew ekwivalenti”.

Artikolu 19

Varjanti

1. Fejn il-kriterju tal-għoti huwa dak tal-offerta l-aktar ekonomikament vantaġġjuża, l-awtorità/entità kontraenti tista’ tawtorizza lill-offerent biex jippreżenta varjanti.

2. L-awtoritajiet/entitajiet kontraenti għandhom jindikaw fl-avviż ta’ kuntratt jekk huma jawtorizzawx il-varjanti jew le. Jekk ma jkunx hemm indikazzjoni, il-varjanti m’humiex awtorizzati.

3. L-awtoritajiet/entitajiet kontraenti li jawtorizzaw il-varjanti għandhom isemmu fl-ispeċifikazzjonijiet tas-sejħa għall-offerti l-eżiġenzi minimi li l-varjanti għandhom jissodisfaw kif ukoll kwalunkwe rekwiżit ieħor għall-preżentatzzjoni tagħhom.

3. L-awtoritajiet.entitajiet koontraenti għandhom jikkunsidraw biss il-varjanti li jikkorrispondu għar-rekwiżiti minimi mitluba minnhom.

4. Fil-proċeduri għall-għoti ta’ kuntratti ta’ provvisti jew ta’ servizzi, l-awtoritajiet/entitajiet kontraenti li jkunu awtorizzaw varjanti ma jistgħux jirrifjutaw varjant għall-unika raġuni li dan iwassal, jekk jinżamm, rispettivament kemm għal kuntratt ta’ servizzi minflok kuntratt ta’ provvisti, jew għal kuntratt ta’ provvisti minflok kuntratt ta’ servizzi.

Artikolu 20

Kondizzjonijiet għall-eżekuzzjoni ta’ kuntratti

L-awtoritajiet/entitajiet kontraenti jistgħu jirrikjedu kondizzjonijiet partikolari relatati mal-eżekuzzjoni ta’ kuntratt, sakemm dawn ikunu kompatibbli mal-liġi Komunitarja u jkunu indikati fid-dokumentazzjoni tal-kuntratt (fl-avviżi ta’ kuntratt, fid-dokumenti tal-kuntr